VALENTIN NICOLAU 


VECINII NOŞTRI DE PAT 
(MAI JOS DE FIGUERAS) 


— Piesă în două acte — 


Motto: 


[...] Traian pleacă din Italica, la zece kilometri 
de Sevilla, şi trecând prin Gara Perpignan 
străpunge cilindric Dacia, creând astfel România. 
Vârtej cilindric al Trofeului de la Adamclisi 
înrudit cu propria-i columnă Traiană ridicată la 
Roma. Columná ce reprezintă prima bandă 
desenată în basorelief, care, în loc să falsifice 
realitatea cu visele şi obiceiurile proprii relelor 
obiceiuri orientale, umple ca un caltaboş, cu 
carnea crudă a realității istorice, intestinul fin al 
visului imperial, afirmând în mod definitiv 
suveranitatea  topologică şi  holografică a 
civilizaţiei noastre asupra civilizației barbare [...]. 

Şi fiindcă sângele Patriei este etern si 
nemuritor, şi fiindcă în aceeaşi arteră regală curge 
marşul triumfal al lui Traian şi pentru a fi ca el, 
din nou şi întotdeauna primul din genul uman, mă 
proclam Salvator Dalí, monarhist, catolic, 
apostolic, roman şi român. 

Da! României, poem genetic pentru împăratul 
nostru Traian SALVATOR DALI 


New York, ianuarie 1972* 


Personaje: 


IONEL - culegátor 
TRAIAN — vátaf 
MIMI - prostituată 
BABA - culegătoare 
GOMEZ - poliţist 
CARMEN - culegătoare, soția lui Traian 
LUCICA - culegătoare, soţia lui Ionel 
ÎMPĂRATUL si alţi emigranţi 


Acţiunea pare a se petrece pe o plantație de căpşuni 
din Spania, undeva în apropierea locului în care s-a 
născut Împăratul Traian. 


PROLOG 


Al treilea gong. Íntuneric. Pe un ecran este proiectat 
un film vag-color. REGIZORUL caută să afle de la 
DRAMATURG cine sunt personajele, unde locuiesc 
şi cu ce se ocupă. 


REGIZORUL: Care e Ionel? 


(Imagini cu locuri pe stradă unde se repară, se montează sau 
se cară materiale de construcții.) 

DRAMATURGUL: Ăla în cămașă. 

REGIZORUL: Cu ce se ocupă? 

DRAMATURGUL: A fost proiectant la Faur sau la Republica, nu 


mai ştiu exact. Acum e şomer. Munceşte orice ca să scoată un 
ban. 


REGIZORUL: Şi nevastă-sa? 


(Multime de oameni ieşind de la metrou, coborând din 
tramvai. Imagini cu detalii feminine: genţi, pantofi, taioare.) 


DRAMATURGUL: Lucica a lucrat ca dactilografă, apoi ca secretară 
la primărie, iar acum îi tine actele unuia care are o fabrică de 
pâine. 

(Imagini dintr-un coafor.) 


REGIZORUL: Şi Traian? 


(Imagini cu ,smecheri” în fața intrărilor unor hoteluri, pe 
terase.) 


DRAMATURGUL: Ăla care numără bani. Până acum câţiva ani îşi 
avea vadul în faţă la Inter sau la Athenee. Acum învârte mici 
afaceri în cartier. 


REGIZORUL: Munceste undeva? 


DRAMATURGUL: Dacă munca era bună o fura boierii — asta-i 
vorba lui preferată. De profesie descurcáret. A dus-o bine cât 
timp a mers bisnita. E bun de gură, iar dacă nimerea 
Parlamentul făcea carieră. 


REGIZORUL: Nevastă-sa? 
(Imagini cu femei îmbrăcate discret care merg pe stradă 
ferindu-se parcă de ochii lumii.) 
DRAMATURGUL: Carmen are ciudáteniile ei. Mai tot timpul pleacă 
la maică-sa, în Primăverii, acolo unde a copilărit. 
REGIZORUL: Baba? 
DRAMATURGUL: Uite-o! 
(Imagini cu femei „trecute“ ce privesc în vitrinele unor 


magazine cu manechine-bărbaţi, ale unor cinematografe cu 
poze de staruri masculine.) 


REGIZORUL: Care dintre ele? 

DRAMATURGUL: Aia cu pometii vopsiți. Dacă vrei să-i faci 
plăcere, să i te adresezi cu Doamna profesoară. Mereu e cu 
ochii şi urechile la ce fac ceilalți. Nu scapă nimeni de gura el. 

REGIZORUL: Gomez o fi la lucru? 


(Imagini cu afişe ce fac reclamă turismului din Spania.) 


DRAMATURGUL: Mai târziu. Încă nu s-a înserat în Spania, iar el 
face tura de noapte. Toti fug de schimbul de noapte, numai lui 
îi place. N-are casă, n-are familie, n-are decât serviciu. 


Uneori, când nu-l vede nimeni, se duce în parc, se dá în 
leagăne şi cântă de unul singur. 


REGIZORUL: Mimi? 
(Imagini cu fete ce încearcă să capteze privirea bărbaţilor.) 


DRAMATURGUL: Uite-o! E frumuşică foc când râde. Aleargă toată 
ziua pe la agenţiile care promit cariere pentru fotomodele... 
Cred c-am ajuns. Parcă ăsta-i blocul. Sau celălalt? Îţi spun 
imediat... Recunosc intrarea că are un geam spart. Da, aici e. 


(Intrarea unui bloc, holul blocului, în fața liftului care tocmai 
a plecat.) 


REGIZORUL: L-am scăpat! 


DRAMATURGUL: Păcat. Mi s-a părut că urcă moşul ăla, cam 
tácánit. 
(În holul blocului e hărmălaie. Un grup de copii gálagiosi 
trec în fugă si urcă scările. Un individ bate într-o uşă: 
„Lumina!“ O femeie în capot ducând un cofrag cu ouă se 
opreşte în spatele DRAMATURGULUI şi al REGIZORULUI: 
„Căutați pe cineva? Nu e nimeni acasă. Sunt cu toţii la coadă 
la ambasadă, să-şi ia vize de muncă. “ Întuneric.) 


ACTUL ÎNTÂI 


Câmp nesfârşit cultivat cu căpşuni. Un duş şi o 
toaletă improvizate, câteva acareturi, multe ladite si 
o uşă. În mijlocul lor, un pat. Toate lasă senzaţia 
unui „apartament“ în aer liber şi constituie casa 
vătafului TRAIAN, deasupra căreia flutură mândrul 
steag al României. Aproape de „apartament“ se 
remarcă o tufá mai mare de căpşun sub care se află 
o masă şi două scaune. 


Scena 1 


IONEL şi TRAIAN prin lanurile de căpşuni. Pe 
înserat. 


IONEL: Yo trabajo, tu trabajas. 
TRAIAN: Pe mine, sare-mă! 


IONEL: El, ella trabaja; nosotros trabajamos, vosotros trabajais; 
ellos, ellas trabajan. 


TRAIAN: Bravos noventa dos! 


IONEL: Ce înseamnă noventa dos? 


TRAIAN: Vă ştiu pe fiecare în parte după câte ládite culegeti pe zi. 
Tu esti nouăş'doi. Atâta poți tu acum, dar poate într-o zi o sá 
ai un nume mai mare. 


IONEL: Pe mine mă cheamă Ionel. Si mai mereu depăşesc suta de 
ládite pe zi. 


TRAIAN: Aici, pe campo eşti doar noventa dos. Deci aşa te cheamă! 
Clar?!... Asta-mi place la tine, le prinzi din zbor. Ascultă la 
mine şi o să-ți meargă bine. Am băgat de seamă că eşti 
harnic. D-asta îți spun, tu eşti protejatul meu. Íntelegi? Îmi 
dai zece la sută din câştig şi n-ai taine cu nimeni şi cu nimic. 
Clar? Doar cu láditele. Cât mai multe ládite abundantemente. 
Ai văzut că don Cristobal lasă totul pe mâna mea. Ce zic eu e 
lege. Patronul mă ascultă orbeşte. Şi legea aici e că un om 
valorează câte ládite cu căpşuni culege. Ce scriu eu în 
catastife la sfârşit de lună: aia e valoarea ta. Pricepuşi? 


IONEL: Da, domnu” Traian. 


TRAIAN: Şi dacă eşti mio protegido înseamnă că eu n-o să uit câte 
ládite ai cules şi nici n-o să greşesc sá le număr la altul. Mi se 
pare mie sau te scarpini? 


IONEL: Nu. 


TRAIAN: Sunt cu ochii pe voi! Cele mai frecvente alergii se fac de la 
căpşuni, aşa că imediat mă prind dacă mâncaţi din recoltă. Ai 
grijă! 

IONEL: Azi am luat banii pentru prima lună. După socotelile mele... 


TRAIAN: Băiete, tu nu esti aici ca să socotesti. Asta-i mi ocupacion. 
Ai băgat la cap? 


IONEL: Da, domnu” Traian. 
TRAIAN: Aud? 
IONEL: Si, don Traian. 


TRAIAN: Atunci marcă banul! (IONEL îi dá câteva bancnote.) Uite 
ce mucho ţi-a rămas! Trimiti şi tu acasă, la amárátii ăia ai tăi, 
o sută-două de euroi, să nu moară de foame. Îţi dai seama că 
tu o să fii un zeu pentru ei? 


IONEL: Mama o să... 


TRAIAN: Şi mai încolo te aranjez eu şi cu-n loc ca lumea în baracă, 
sá nu mai stai la grămadă cu toți párlitii. lar dacă eşti cuminte 
şi-ţi vezi de treabă, te las să-ți faci o coşmelie numai a ta. 
Dacă má asculti, o sá ai mare viitor. Grande futuro! Vezi, bă, 
de unde vine „a fute“? Adică dac-o faci ai viitor! Sunt şi 
deştept, recunoaşte! 


IONEL: Si, don Traianos. 


TRAIAN: Bă, pe mine m-a ales soarta sá vá fac oameni. Ai văzut cât 
mă batir eu ca să facem Românica Mare? 


IONEL: Sunteţi al naibii de ambițios. 


TRAIAN: Aiurea! Noi, românii, n-am avut şi nici n-o s-avem ambiţii 
mari. Noi ştim că ele dăunează. Ne trebuia nouă să fim un 
reino vigoroso sau un imperio? Dacă aveam gărgăuni d-ăştia, 
ne lua dracu” de mult. Tine minte la mine: capul plecat de 
sabie nu-i tăiat! Suntem oameni modeşti, ospitalieri, dar 
descurcáreti. Ne e suficiente o tárisoará. Şi câtă e, ai văzut ce 
greu e s-o faci să meargă. Venea cotropitorul să ne-o ia, noi 
ne ascundeam în codru. Si lua ciuciu! 


IONEL: Codrul e frate cu românul. 


TRAIAN: Bravo, bravo, că bine zici! Şi aici facem la fel, ne 
ascundem în căpşuni. 


IONEL: Ne pitim. 

TRAIAN: Dar supravietuim! Vezi tu sătucul acesta al nostru, 
Românica, ascuns printre căpşuni? Mâine-poimâine Traian 
face să răsară din el una comuna arătoasă şi apoi un ciudad 
adevărat de blocuri cu apă la chiuvetă si cu lift. Într-o zi, 


Románica va fi pe harta Europei! Pricepi? Hai, ia o gură şi tu! 
(Îi întinde sticla de băutură. IONEL bea o înghiţitură.) Bea, 
mă, nu te codi! 


IONEL: Mulţumesc, nu mi-e sete. 
TRAIAN: Nu prea le ai cu báuturica. Fumador? 
IONEL: Nu. 


TRAIAN: Bă, nenică, dar tu por que muncesti? Ai pus şi tu ochii pe 
vreo moldoveancă? 


IONEL: Sunt însurat, stau cu nevasta. 


TRAIAN: Ce-l întreb eu şi ce-mi răspunde el?! Şi care-i la 
problema?! Şi eu sunt însurat. Am văzut că nevastă-mea s-a 
împrietenit cu femeia ta, aşa că o ştiu. E harnică, trage bine la 
jug. E muy ciento, adică e peste sută. Eu ştiu totul, mă! Ai 
muiere frumoasă. Şi don Cristobal a remarcat-o. Parcă văd c- 
o promovează la el la birou. Ascultă la mine, un bărbat 
adevărat trebuie să aibă actividad, să dea pe-afară, ce dracu”! 


IONEL: Muncim aici un an, strángem banii şi ne întoarcem acasă. 
TRAIAN: Acasă, unde? 
IONEL: În ţară. 


TRAIAN: Te-am crezut destupat la minte! Dacă aia era țară, nu 
plecai. Țară îţi este aia care are nevoie de tine, nu de unde ai 
plecat că nu-ţi mai găseai rostul. Uite-aici cum creşte 
Românica! Bă, tu ai potențial. Ascultă-l pe Traian, că se 
pricepe! Fii bărbat! Arată că ai cojones! Ca să facem 
Românica Mare avem nevoie de bărbaţi cu coaie. (În dreptul 
tufei celei mari de căpşuni.) Vezi tu căpşunul ăsta? Se zice că 
are vreo două mii de ani, că sub el se umbrea Împăratul 
Traian pe când era tánc. Íntelegi că nu-i o întâmplare că 
tocmai aici e inima Românicăi? Habar n-aveţi pe ce lume 
trăiţi! Norocul vostru sunt eu. Aşa îmi place şi mie să-mi 
liniştesc creierii aici... Hai, cá-ti fac eu rost de o fată de la 


Roman, talentatá, de-a noastrá, din popor. Îi dai o sută si să 
vezi tu futuro atunci. 


IONEL: Nu pot. Stau la baracă cu... 


TRAIAN: Îmi dai şi mie o sută şi-ţi dau apartamentul meu, că eu tin 
la tine. Menirea mea pe pământ e să am grijă de voi. Şi ca sá 
vezi că am o slăbiciune pentru tine, te las să stai toată 
noaptea. O noapte pe plantație poate fi nesfârşită. 


IONEL: Sunt frânt de oboseală. Azi am tras la lădiţe vreo paispe ore. 


TRAIAN: Bravo! Tine-o tot asa şi să vezi cum te căpătuieşti. Uite- 
aici, nenică, casa lui Traian! Aşa suntem făcuţi, noi, românii: 
de te porți bine cu mine, îți dau haina de pe mine. Marcă 
banu”! (IONEL îi dă o bancnotă.) Hai, entrar! Ce zici? Casă 
boierească, nu glumă! Fá-te comodo, că acuşi îţi trimit artista 
să te facă fericit. Vezi să n-adormi, să nu ne faci neamul de 
râs, că te văd cam dărâmat. Şi n-ai grijă, nu află nici vântul, 
nici pământul. Stai liniştit, mă ocup eu să avanseze şi nevastă- 
ta. Traian le solucionar pe toate! (Iese pe uşă. Pentru sine.) 
Mai întâi dă probă cu băiatu” şi-apoi îi avansăm o bucurie şi 
patronului. Cum să n-aibă don Cristobal încredere într-unul 
ca mine?! (Dispare printre tufisurile de căpşuni. IONEL, 
stingher, scoate telefonul mobil şi apelează un număr.) 


IONEL: Alo, mama, ce faci? Eu, bine... Munca nu-i mare scofală, 
lejer, nu-ţi face griji... Şefu” zice că aici o să ne căpătuim. Îţi 
trimit mâine nişte bani... Stai liniştită că n-o să-ți ia nimeni 
casa. Nu mai plânge, te rog!... Lasă că te sun eu din nou să-ți 
explic cum să-i ridici. Altfel, bine, ne distrám... Lucica e şi 
ea bine. Se pare c-o s-o avanseze. Ştii cum e ea, mai înfiptă. 
O să ajungem şi noi şefi... Cum unde? Ti-am mai explicat, 
mai jos de Figueras... Mai jos. Munţi nu sunt. Doar de 
ládite... Nici mare. Cát vezi cu ochii numai cápsuni. Dar o sá 
se schimbe lucrurile... (În cameră intră MIMI.) Da, viitorul 
va fi altfel... Hai, că vorbim mâine. Sărut-mâna. (Închide 
telefonul.) 


MIMI: Puisor, tu trebuie sá fii el toro, asa-1? Eu sunt Mimi. 


IONEL: lonel. Dacá esti buná, sá vorbim mai íncet, cá ne-aud 
oamenii. 


MIMI: Şi care-i problema, ce, mergem la furat?! 


IONEL (în şoaptă, parcă ascunzându-se): Dacă nu te superi, stai mai 
ferită că ne poate vedea lumea! 


MIMI: Tu n-ai cu cine sá te joci de-a v-ati-ascunselea? Lasá-1 sá 
crape de ciudă! 


(Se aud foşnind tufișuri, ca şi cum cineva i-ar observa.) 
IONEL (speriat): Te rog! 
(Din spatele unui tufiş, BABA trage cu ochiul.) 


MIMI: Hai că el tiempo pasar şi avem treabă! (Începe să se dezbrace. 
IONEL se întoarce cu spatele.) Puişor, ca să nu te ruşinezi 
prea tare, du-te şi adu ceva de băut, fă o cafea. Eu intru la 
duş. 


(IONEL intră în „bucătărie“, MIMI în „baie .) 


IONEL (pentru sine): Nu sunt puişor! Cine dracu” m-a pus?! (Scapă 
ibricul pe jos. Zgomotul îl paralizează.) Ce tâmpit am fost! 


MIMI (strigă din baie): Nu merge aqua! 
(IONEL aleargă la baie. Îi face semne disperate să tacă.) 
IONEL: Eşti goală! (Se întoarce cu spatele.) 


MIMI: Serios? N-am remarcat. Puişor, bag seama că eşti un pic 
defect. 


IONEL: Nu-mi mai spune „puişor“! 


MIMI: Muchachos a mai văzut vreodată o tanti în fundul gol sau e 
por primera vez? Fă ceva să curgă apa că altfel: adios! 


(MIMI iese cântând din baie. IONEL caută scule pentru 
reparat.) 


IONEL: Te rog, mai încet! 


MIMI: la dă tu bănuţu” acum, că n-am chef să pierd toată noaptea cu 
„te rog“! (IONEL scoate banii din buzunar.) Mai pune! Ca să 
ne tranquilo cu toţii. Aşa. Vezi c-a dat cafeaua în foc! 
(IONEL fuge în bucătărie.) Pari cam nou în peisage. De unde 
eşti?... Ce, ţi-e ruşine să spui? Nu te-am întrebat dacă eşti 
român, ci doar de unde. 


IONEL: De lângă Piteşti. 


MIMI: Si ai venit până aici ca să-ți cumperi muncă?... Aduci odată 
cafeaua aia, că mă ia somnul?... Ce naiba faci acolo?! 


IONEL: Spăl aragazul. 


MIMI: Tu îţi închipui că vreau să te iau de nevastă? (IONEL apare cu 
cafeaua.) Bravo! Acum, înapoi şi repară duşul! (IONEL intră 
în baie şi se apucă de reparat.) Ciudat popor! Să stea el la 
coadă ca să cerşească robie... Si-ti place, e drăguţ pe 
plantație? Vai de capul vostru! 


IONEL (ieșind din baie): Gata! Acum merge! 


MIMI: Meşter mare, domnul Ionel! Hai, fă patul! (MIMI intră la duș. 
IONEL se uită prin gaura cheii.) Nici n-ai observat că n-am 
silicoane. Sunt naturală, băiete! Ecologico! Lucru rar astăzi. 
Şi costoso. As fi putut ajunge o mare vedetă. Una grande 
cantante sau măcar presentadora de meteo. Fotomodela! 
Craci, fund, táte. Ce talentuso sunt!... Comportă-te ca un băiat 
grande. Ai crescut mai sus de gaura cheii. 


IONEL: Nu mă mai dădăci! 


MIMI: Vroiam doar să-ţi spun că dacă vrei să te uiţi cum fac duş, sá 
ştii că intră-n preţ... Şi eu m-am născut lângă. Lângă Viena, 
dar la vreo opt—nouá sute de kilometri. (MIMI iese din baie. 
IONEL îi face disperat semne să tacă.) Mai bine-ti luai o 
mută. N-ai făcut patul! 


(IONEL se apucă să facă patul.) 


IONEL (pentru sine): Altă dată nu mai cred o vorbă, domnu” Traian. 
Blestemul ăl mai rău să cadă pe capul tău! Un bărbat adevărat 
trebuie să aibă mai multe femei? Minciuni! Şi una singură e 
prea mult. 


MIMI (în spatele lui IONEL): Puişor, tu vorbeşti de unul singur? 
IONEL: Nu sunt puişor! Patul e gata. 


MIMI: Atunci, hai la treabă! (Se aruncă pe pat. Patul trosneşte.) 
Ăsta-i pat de fată mare! 


IONEL: Nu te mişca, acum îl repar! 


MIMI: M-ai adus aici ca să stau nemişcată?! Ştii ce obositor e? Mai 
grav, e perversidad! (IONEL scoate bani din buzunar şi îi 
oferă.) M-ai convins. Esti un bărbat encantador!... Ce-ai 
pátit? Tremuri ca varga. Bagă-te repede sub pătură că mori 
naibii lângă mine! Mai dau şi de alte necazuri. Hai să te- 
ncălzesc! la să vedem ce are băiatul sub păturică! Tine şi tu 
mâna pe mine cá-ti mai pune la sangre în mişcare! Nevastă-ta 
e blondă? Ce te-ai înmuiat aşa? Ştii de ce vorbesc blondele în 
timpul del acte sexoale?... Fiindcă sunt cuplate la o sursă de 
inteligență. Nu e cazul meu. 


IONEL: Fiindcă nu eşti blondă. 
MIMI: la uită-te la el, ce perspicaz este! Hai, că tot reuşim noi! 


(Sub pătură mişcările încetinesc, sunt pe punctul de a-şi găsi 
un ritm. În uşa de la intrare se aud bătăi puternice.) 


GOMEZ: Abrid la porta! Abrid la porta! 
BABA: Bandiţilor, v-am prins! 
IONEL: Hopa, ăsta nu-i Traian! 


MIMI (către IONEL): Deschide şi vezi ce vor! (Pentru sine.) Unde 
naibii am nimerit?! În ce belea m-oi fi băgat?! (Cărre 
IONEL.) Deschide odată! 


IONEL: Nu, te rog! (MIMI se ridicá din pat, imbracá halatul si 
deschide usa de la intrare. În dreptul uşii stau GOMEZ si 
BABA.) Ce-i domne, care-i problema? 


BABA: Vrem să vorbim. 
MIMI: Serios? Câţi sunteți? 
BABA: Eu şi domnul polițist Gomez. 
MIMI: Si de ce nu vorbiti între voi? 
GOMEZ (către BABA): Traducid! 
BABA: Ellos este impertinente! 
GOMEZ: No os movais! 
BABA: Nimeni nu miscá! 
(GOMEZ intră în apartament urmat de BABĂ.) 
GOMEZ: Rumanos? 
MIMI: Si, segnor. 
BABA (către GOMEZ): V-am spus eu că-s hoți! 


GOMEZ: Quien se mueve, yo no se movera! (Către BABÁ.) 
Traducid! 


BABA: Cine miscá nu mai miscá! 


(GOMEZ aprinde lanterna. Lumina descoperă picioarele 
dezgolite ale lui MIMI şi pe IONEL ascuns sub pătură.) 


GOMEZ: Tu quien eres? Muestra tu cara! Tienes arma? (Către 
BABÁ.) Traducid! 


BABA: Care eşti acolo?! Aratá-ti faţa! Eşti înarmat? 


(GOMEZ smulge pătura de pe IONEL care se chirceşte 
ascunzándu-si goliciunea.) 


GOMEZ: Algun objeto contundente? 


BABA: Ascunzi vreun obiect contondent? 


IONEL: Nu, doamná! No, senor! 


GOMEZ: Que haceis aqui? Quiero saber en que os ocupais? Sois 
ladrones? 


BABA: Ati venit la furat? 
GOMEZ: Por smanglitos?! 
MIMI: Senor Gomez, aici e vorba de altceva. 


GOMEZ: Mo me lecciones! Que! Os parece que yo no se reconocer 
una efraccion y un infractor? 


BABA: Mă înveți tu pe mine?! Adică nu ştiu eu să recunosc o 
spargere şi nişte infractori?! 


MIMI: Jefe... 

GOMEZ: Calla la boca o aqui tienes las muncas?! 

BABA: Vrei să-ţi pună cătuşele ca să taci?! 

GOMEZ (către IONEL): Y tu, desnudo ambulante! Tu eres la 
victima? Mas bien te pareces al complice! 

BABA: Tu, ăsta în curul gol! Tu esti victima? Mai degrabă ai față de 
complice. 


MIMI: Jefe... (I se desface halatul.) Yo esplicaded... 


GOMEZ: A mi no engana! Soy un cerebral. Muy cerebral. Esta 
claro? 


BABA: Pe mine nu mă păcăleşti! Sunt cerebral. Foarte cerebral. 
Clar?! 

GOMEZ (către MIMI): Dime! 

MIMI: Lo digo todo, pero que no lo oiga esta. (Arată către BABĂ.) 


GOMEZ, (către BABA): Senora profesora, salga, por favor. No 
molestemos las pruebas del atraca. Hay que ser lucidos! 
Vaya al zaguan! La policia le quedara reconocida por su 
vigilencia. 


MIMI: Doamna profesoară, vá rog sá ieşiţi! Sá nu deranjám probele 
de la locul faptei. Trebuie sá fim lucizi. Mergeti pe hol! 


BABA (către GOMEZ): Eu de-aici nu ies! 


GOMEZ: Vaya al zaguan!... Nada sospechos. No son infractores. 
Ella es una sobrina honrada, honesta, decente... 


MIMI: Moldavo. 

GOMEZ: Correcto! (Către BABA.) Vaya! (BABA face câțiva paşi 
înapoi, dar rămâne în pragul uşii observând ce se întâmplă. 
MIMI îi sopteste lui GOMEZ la ureche. Către BABĂ.) La 
sobrina de su pais, rumano, del senor desnudo. (Către 
IONEL.) Cumplimos con nuestra deber, defendemos la 
tranquilidad de los ciudadanos. Vigilamos la felicidad y la 
seguridad de nuestros projimos. (Către BABĂ.) Traducid! 

BABA: A spus tâmpenii. 

GOMEZ: Correcto! 

BABA (arătând către IONEL): Dar asta nu-i casa lui. ÎL ştiu eu pe 
adevăratul proprietar. Doar stau în baraca mea aici, la doi 


paşi. Văd totul. Ăla e un bărbat şarmant. Am fost profesoară, 
ştiu ce vorbesc! (Către IONEL.) Unde e domnul Traian?! 


(IONEL se ascunde sub pătură. GOMEZ scoate cátusele.) 


GOMEZ: Pero que, creeis que no me doy cuenta?! El policia 
espanol siente la infraction des de lejos! 

BABA: Adică voi credeţi că eu nu m-am prins?! Bă, politistul spaniol 
simte infracțiunea de la distanţă! (Către GOMEZ.) ÎL ştiu eu şi 
pe ăsta. (Arată către IONEL.) Stă în baraca mare. Soţia lui e 
la muncă. Am văzut-o... 


GOMEZ: Basta! Callad la boca, todos! (Se uită gânditor la MIMI şi 
la IONEL, care a scos capul de sub pătură.) Îhî! 


BABA: Si eu nu ştiu de nici o nepoată din ţară... 


GOMEZ: Silencio! Gomez pensando! 


(MIMI se apropie de GOMEZ şi-i sopteste la ureche.) 


BABA: Proprietarul şi cu ăsta se cunosc. l-am văzut împreună, 
numărau bani... 


GOMEZ: He dicho silencio! Les explico a todos como andan las 
cosas: Este esta de visita, vino a ver a su hermano, el dueno. 
Y aqui esta tambien la sobrina de su pais. (Către BABĂ.) 
Traducid! (BABA refuză să traducă.) 


MIMI: Dânsul a venit în vizită la prietenul lui, proprietarul, unde a 
sosit şi nepoata din ţară, rumena, adică eu. Clar?! 


BABA: A cui nepoată? 

GOMEZ: No importa! No haz victimas, no hay danos! 
MIMI: Nu contează! Nu este nici victime, nici pagube. 
GOMEZ: Caso clasificado! 

BABA: Dar unde e domnul Traian? 


GOMEZ: Vamos, senora, a la cama, tal vez esta gente quiere 
conversar, como entre parientes, caramba! 


MIMI (cátre BABA): Hai, la culcare, mamaie, cá oamenii ástia, adicá 
eu şi cu unchiuletul, or avea şi ei de vorbit, ca rudele, ce 
naiba! Ai priceput? 

BABA: Las” că-i spun eu nevesti-sii! (Pleacă dispărând printre tufele 
de căpşuni.) 

MIMI (în soaptá, către GOMEZ): Poate ne mai íntálnidad... Ai 
consumir vreodată poale-n brâu?... Nici sarmale? 

GOMEZ: No esta mal. (Către toată lumea.) Muy buenas noches, 
ciudadanos! (Închide uşa în urma lui.) 

MIMI: Să nu-mi spui că nevastă-ta dă în brânci la cules şi tu... 

IONEL: E prima oară când îmi înşel nevasta. 

MIMI: Şi vrei să-ţi plâng de milă? S-o fac gratuitamente? Băiete, nu 
facem acte de caritate pentru bărbaţii care calcă prima oară 


strámb. Asta ti-o spune nepoata ta onestá si cinstitá. la, hai, 
mai scoate nişte bani! (IONEL îi dă banii. MIMI îi numără.) 
Dacă nu eram eu să te scot din încurcătură... 


IONEL: lartá-má. 


MIMI: Banul iartă orice, dacă e de ajuns. Dacă e de ajuns sunt 
capabilă să te şi iubesc. (Se dezbracă şi se bagă în pat, stinge 
veioza si îl ia în braţe.) 


Scena 2 


TRAIAN stă la masă sub căpşunul cel mare, bea şi 
joacă table împreună cu ÎMPĂRATUL. 


TRAIAN: Când mi-am înşelat prima oară nevasta am stat cinci ore. 
Trei ore mi-a luat s-o conving şi două să-mi cer scuze. Că, de, 
am avut un rateu, ca omul. Uneori, ce le trebuie lor, femeilor, 
ne trebuie şi nouă. Hai să recunoaştem! Dar lor să nu le 
spunem, că ni se urcă în cap. Ce noroc ai la zar, m-ai 
înnebunit! Împărate, cred că pot să-ţi răspund la întrebare, 
ştiu care-i necazul de la patria natale. Nenică, într-o ţară cu 
atâtea femei frumoase nu se poate construi! Şi ar mai fi o 
problemă: asta n-a fost şi nici n-o să fie vreodată o ţară mare. 
E doar multă! Na, c-am dat-o! Poartă-n casă. Acusi sá te văd. 
De pomană mă baţi la cap cu regimul politic, mă doare pe 
mine în fund de el. Să văd dacă mă baţi la table! Nu mă mai 
ameti că n-ai dreptate! Si ce dacă s-a schimbat regimul 
politic?! S-a schimbat fofoloanca? S-a schimbat gustul 
vinului?... Se schimbă doar gargara! Nu trişa, că nu sunt 
chior! Nu tine. Dă-o mai înapoi! Mare cotcar eşti! Altfel n- 
ajungeai împărat. Hai, să trăieşti! Noroc! 


Scena 3 


MIMI iese din baie înfăşurată într-un prosop. 
Aprinde veioza. IONEL moţăie în pat, epuizat de 
efort. 


MIMI: Ai fost nesperat de vioi. Serios. Stai calmo, vorbele astea nu 
te costă nimic. 


IONEL: Mi-a plăcut la nebunie! 
MIMI: Cred şi eu! Ai golit instalația şi acum eşti fericit. Sunt şi 
meseriaşă, recunoaşte! Doctor docento. Academico! 


IONEL: Ai gemut de plăcere. Dădeai ochii peste cap şi-mi spuneai 
tot felul de grozăvii. 

MIMI: Uite care-i treaba, când începe să curgă apa pe mine, sub duş, 
uit totul. Şi pe voi toți! 

IONEL: Ai avut multi clienți? 

MIMI: Eu nu număr bărbaţi. Număr bani! Şi n-am decât memoria 


tavanului. Ştii câte detalii poți descoperi pe o suprafață 
albă?... Mai serviţi, senor inginiero, sau pot să mă-mbrac? 


IONEL: Mai vreau o dată! 
MIMI: Trabajo patriotico să presteze nevastă-ta. 
IONEL: Am bani. Poftim! 


MIMI: La ora asta tariful e dublo. (Primeşte şi restul de bani.) Ştiam 
că eşti un mare conquistador! la să vedem noi în ce stare e... 
(Ridică cearsaful de pe coapsele lui IONEL.) Insignificante! 
Trebuie să mai avem puţină paciencia. 


IONEL: Spune-mi o poveste. 
MIMI: Tu mă confunzi. 
IONEL: Ai un iubit? 


MIMI: Oi fi avut... Se dădea mare artist. Smecher de smecher. Zicea 
că mă duce în Spania să ajung fotomodel, să prezint moda. Că 
mă face mare vedetă. Mi s-a părut mie că ceva pute. Eram eu 


o fátucá din fundul Moldovei, dar m-am ginit repede cá 
individul e pe invers. Am crezut ca proasta că dacă-i poponar 
are şi relaţii în lumea modei. Şi când colo el mă înşela cu o 
gonflabilă. Vara trecută a plecat cu ea în concediu la mare. O 
dădea cu cremă pe spate şi-i punea pălărioară să nu facă 
insolatie. O întorcea când pe față, când pe spate, să n-o ardă 
soarele. Mititica... 


IONEL (adormind): Şi? 


MIMI: Seara se uitau împreună la televizor, iar el îi povestea despre 
copilărie şi problemele de la serviciu. la să vedem noi ce mai 
face juniorul... (Ridică cearşaful.) Muerto la datorie! Dar tu ai 
adormit?... Treaba ta. Îţi cheltuieşti banii cum crezi mai bine. 
Ştii ce mă enervează? Că te doare-n cot de ce-ţi povestesc eu. 
(Începe să se îmbrace.) Crezi că n-am băgat acul în ea? 
Mititica, era toată numai petice. Eu băgam acul şi ea se fâsâia. 
Tembelul o lua repede sub braţ şi fugea la vulcanizare. Până 
într-o zi când... Când am ajuns în Spania, m-a vândut unui 
peşte. De-atunci prezint îmbrăcatul şi dezbrăcatul întruna. La 
început în Madrid, prin tot felul de cámárute si ganguri. Apoi, 
mai jos, prin orăşele din ce în ce mai amărâte, până ce dorul 
de ţară m-a zvârlit aici, la voi, la Románica, unde don Traian 
m-a luat sub aripa lui protectoare. Măcar nu mă bate... Ai 
văzut? Mă pricep si la poveşti. (Î/ sărută pe frunte. Stinge 
veioza.) Dormi, băiete, dormi. Mai stau puţin până apare 
nevastă-ta. Ásta-i ordinul... Un duşman în plus nu-mi strică. 
Măcar văd şi eu dacă-i blondă... lartá-má, dar a trebuit să-i 
fac pe plac lui Traian, altfel zbor şi de-aici. 


(MIMI se aranjează în oglindă. Uşa de la intrare se deschide 
şi intră CARMEN. Cele două femei stau încordate una în faţa 
celeilalte.) 


MIMI: Tocmai plecam. I-am spus un basm şi a adormit. 


CARMEN: Stricato! 


MIMI: De acord. E vreo problemă? E nevoie să afle şi alții? Sau mai 
bine plec? 


CARMEN: leşi afară! 
MIMI: Mai vroia o dată, dar l-a luat somnul. 
CARMEN: lesi! 


MIMI: Puteam să jur că esti blondă. M-am înşelat... Îţi dau un sfat: 
bagă-te în pat şi poate ai noroc să prinzi tura a doua. 


(CARMEN închide uşa în urma lui MIMI.) 


CARMEN: Târfă! (Priveşte spre pat.) Aşadar, domnul meu soţ m-a 
înşelat. Doamna profesoară a avut dreptate. Şi nu e prima dată 
când săraca bătrână vrea să-mi deschidă ochii. Eu muncesc de 
dau în brânci şi în casa mea dezmát. A câta oară, Traiane? 
Nici nu mai tii minte. Ti-am zis eu ceva că umbli toată ziua 
beat, că minţi şi înşeli pe toată lumea? Te-am lăsat în plata 
Domnului, dar până aici! Să nu te tăvăleşti cu toate scursurile 
în patul meu. De asta te bucuri tu când plec la mama. Las” că- 
ți fac eu una nefăcută de o sá má tii minte toată viaţa. Să vezi 
tu, Traiane, surpriză când vei descoperi cine e cu tine în pat! 
Să vezi tu sperietură! (Se dezbracă şi se bagă în pat lângă 
IONEL.) 


Scena 4 


Sub acelaşi căpşun imperial cei doi Traian continuă 
să bea şi să joace table. 


TRAIAN: „Am avut-o pe femeia aia.“ Fals! N-ai avut nimic. I-ai 
atins pielea. Părul. Carnea. Nu rămân urme. Nu ştii dacă a 
durut, dacă i-a plăcut. După un timp, mai degrabă îmi aduc 
aminte cum mă grăbeam să mă îmbrac şi s-o şterg cât mai 
repede. Tot ce poţi face e să-ți scrijeleşti numele pe sufletelul 
lor: „Am trecut azi pe-aici.“ S-o răneşti puțin, în fiecare zi 


câte puţin. Cât să rămână o cicatrice care să doară. Împărate, 
poţi să zici ce-oi vrea, dar n-ai cum să mă contrazici. Taci, mi 
se pare normal. Când vine vorba de femei, devii bleg. Lasă-le 
dracului de războaie, îți explic eu! Nu-i de vină poporul că 
are conducători nevrednici. La noi, la madre patria, 
conducătorii nu ştiu ca lumea nici sá fure! E vina ta, asa i-ai 
făcut! Ce hot e ăla care se duce la cuibar, bagă toate ouăle în 
buzunar, rupe gâtul găinii şi înainte de a pleca dă şi cu 
piciorul?! Hot prost! Nu, nenicá! Te duci frumusel, mângâi 
găina pe creştet, numeri câte ouă are şi-i laşi doar unul. 
Înainte de a pleca, bagi mâna în buzunar, că eşti pregătit, şi-i 
dai trei gráunte, să pape. Iarăşi doi-unu! Ai făcut ceva la 
zaruri, pe cinstea mea! Să pape şi să crească mare şi grăsună 
şi să mai facă şi alți puişori care să ajungă gáinuse, că tot tu 
vii să le iei. Aşa mai rămâne ceva şi la gloatá, care o sá se 
bucure râzând ca proasta şi nici n-o să te gonească din 
ogradá. Ai înțeles? Asta trebuia să-i înveți pe netrebnicii ăia 
de la putere. Dacă eşti tare, dă acum cinci—cinci şi m-ai bătut! 


Scena 5 


IONEL si CARMEN întinşi pe pat. IONEL doarme. 


CARMEN: Nu vrei să vorbim şi noi puţin? Traiane? Să nu-mi spui că 
ai adormit! la să vadă Traian cu cine a făcut el amor pe când 
soția lui lipsea de acasă şi muncea ca vita încărcând la ládite. 
Că m-apucă dracii acum! (Aprinde veioza.) Întoarce capul si 
uită-te la mine! (Se apleacă deasupra lui IONEL. Rămâne 
blocată.) Hopa, ăsta nu-i Traian! (Stinge veioza şi fuge din 
pat. Îmbracă o cămaşă de noapte şi se ascunde pe hol.) 
Doamne, nu se poate! Ce prostie am făcut! M-am culcat cu 
Ionel! (Plânge.) L-am înşelat pe Traian! Chiar în patul lui! Ce 
depravată sunt! Mi-a luat Dumnezeu minţile. Sunt o stricată! 
Cum am putut eu?!... (IONEL se foieşte în pat.) Nu te trezi că 


innebunesc de tot! Ínnebunim amándoi. Dacá aflá nevastá-ta, 
ne jupoaie de vii. Ce má fac, Doamne?! (Îşi strânge hainele 
de pe jos şi le îndeasă în dulap.) În ce gaură de şarpe să mă 
ascund?! 


(IONEL se întoarce de pe o parte pe alta. CARMEN, 
speriată, fuge pe uşă.) 


Scena 6 


Sub căpşunul imperial se continuă partida de table. 


TRAIAN: Tata îşi băga degetele în gât şi dădea totul afară. Se elibera 
şi adormea liniştit şi senin. Eu mă încarce cu tot răul. ÎI tin în 
mine şi mă intoxic. Nu pot fi ca el... Era aşa de mândru de 
mine când am reuşit la liceu. Se lăuda la toată lumea. A 
chefuit toată noaptea, de data aia cu motiv. Era însă prima 
dimineață când nu mai apărea împleticindu-se. Apoi au venit 
de la poliţie şi au cotrobăit prin casă. Îl arestaseră pentru că 
furase o sticlă de vin ca s-o bea cu fii-su, că doar intrase la 
liceu. Procurorul, o bestie de om, a cerut pedeapsa maximă. 
Şi a obținut-o. Amărâtul a ispăşit-o înainte de termen. S-a 
întors acasă între patru scânduri. Terminasem şcoala de un an, 
eram deja cineva. Mă descurcam al dracului de bine. Bani, 
femei, relații... Pe vremea aia mergeau şi valuta, şi 
prostituţia. Atunci am cunoscut-o pe ea. Avea şaptesprezece 
ani. Báscálie de viatá!... Nu sunt atent la joc si profiti de 
mine, Impárate. Lasá cá-mi vine si mie rándul! Vezi doar cá 
mă pregătesc. Má uit la feţele gáinarilor ăstora de-şi zic mari 
conducători. Actori proşti! Imediat te prinzi că aruncă numai 
vrăjeli. Golăneală ieftină! Uită-te la fața mea. Mint cum 
respir. Şi sunt şi popular. Beau prin toate crâşmele şi 
mitocanii mor de plăcere că stau cu ei la masă. Ocazie cu care 
îi mai şi întărât unul împotriva altuia. Le-o trag muierilor lor, 


ca sá vadă toată lumea că am cojones. Le ai sau nu le ai, 
poporul trebuie sá creadá cá esti dotat si-atunci cade pe spate 
de admiraţie. Tine minte chestia asta că o să-ți folosească. Ai 
două afară, să te văd cum le bagi în casă. Poţi să dai şi mama 
dublei că tot nu mă mai ajungi. Vezi cum se-nvârte roata?! 
Mă dau eu cu carte ca să-i jignesc pe topárlani? Nu fac 
greşeala asta! Mişc cu ceva concret, mă poate acuza careva de 
aşa neghiobie? Ce-s prost, ca să aibă ei să-mi găsească 
cusururi? Le găsesc eu lor şi le frec ridichea de lumea crede 
că-s ál mai priceput. Ştii cum zice atunci fraierul? „Meşter 
mare, cármaciul! Hai, că sunt pregătit! Doar dracu” ce mă 
depăşeşte. Ai vreun dubiu că o să ajung el primario maximo 
de la Románica Mare? N-ai! Recunoaşte! Îţi stă în gât, dar n- 
am ce-ţi face. Ti-am luat partida! Acum, dă cununa, că doar 
n-am jucat pe degeaba! (Smulge cununa de lauri de pe 
fruntea Împăratului. Privirea îi este atrasă de o siluetă 
feminină ce zburdă printre tufele de căpşuni.) Împărate, vezi 
ce văd şi eu?... Te las sá mai exersezi că am o supusă de 
rezolvat. (Se ridică si dispare în întuneric urmărind náluca.) 


Scena 7 


Se aud bătăi uşoare în uşa de la intrare. IONEL 
doarme. În apartament intră LUCICA. 


LUCICA: Domnu” Traian?... Sunt eu, Lucica. Mi-ati spus să vin să 
vorbim. Am venit doar fiindcă v-am promis. Sunteţi şeful. 
Am întârziat atât c-am vrut să-l iau cu mine şi pe Ionel, soțul 
meu, dar nu-l găsesc nicăieri. L-am căutat pe toată tarlaua, 
dar parcă a intrat în pământ. Doamna profesoară mi-a spus că 
l-a văzut cu Carmen, soția dumneavoastră, dar nici de ea n- 
am dat... Chiar dacă am venit singură, să ştiţi că nu accept. 
Mai bine rămân să culeg toată ziulica la căpşuni, să car cu 
cârca láditele, asta e. Dar Carmen nu-i acasă?... Şi eu care o 


credeam prietená. Deci e adevárat ce mi-a spus doamna 
profesoară. Sáraca, se jena să spună mai mult şi mie mi se 
părea că ea vrea să bage zâzanie... Carmen l-a ademenit, că 
pe Ionel al meu nu l-ar duce mintea. Mare fraieră mai sunt! 
Muncesc ca o roabá şi el... Câţi bărbaţi îmi fac mie curte, 
sănătoasă să fiu! Spune dumneata, domnu” Traian, de câte ori 
mi-ai făcut avansuri? Că eu nu-s ca ofilita de nevastă-ta. 
Recunoaste! Şi ti-am rezistat fără să crácnesc. Şi-oi avea şi eu 
slăbiciunile mele, de femeie coaptă... În definitiv, poate eu nu 
te-am înţeles. Traian, chiar dacă dormi, cred că n-am să te 
mai refuz. (Se dezbracă şi intră în pat lângă IONEL. Cu glas 
drăgăstos.) Traiane... Traiane... (IONEL se trezeşte din somn 
şi se întoarce spre LUCICA. Cei doi rămân consternaţi.) 
Hopa, ăsta nu-i Traian! 

(În cameră intră CARMEN.) 

CARMEN: Mi-am luat inima-n dinţi şi m-am hotărât să-ţi spun. 
(Aprinde lumina. Văzându-i pe cei doi în pat, rămâne 
încremenită în dreptul uşii.) 

LUCICA: Intră, că eşti la tine acasă. Şi dacă te-ai hotărât, mie să-mi 
spui ce cauţi în cămaşă de noapte, pe nu ştiu unde, şi ce caută 
ăsta aici, în patul tău, în pielea goală?! 


CARMEN: Am venit mai devreme acasă şi m-am schimbat. Traian 
era plecat. Ştii cum umblă el. 


LUCICA: Treci la subiect! Vino aici, lângă mine, să te privesc în 
ochi! 


(CARMEN se urcă în pat. Între cele două femei, IONEL 
priveşte în gol.) 


CARMEN: Am ieşit să respir. 
LUCICA: Că aici o fi aer închis! 
CARMEN: Am avut o migrenă, ştii cum mă ia pe mine. 


LUCICA: $1?... (Către IONEL.) Zi, má, cum s-a întâmplat?! 


CARMEN: Lasă-l, dragă, că nu se simte bine. 

LUCICA: De când m-a văzut la față, a-ncremenit. 

CARMEN: O fi făcut vreun şoc. 

LUCICA: E şocat de la natură. Eu am vrut să fac doar o glumă. 


CARMEN: Dezbrăcată te ţii de glume? Dar tu ştiai că în pat e Ionel? 
Sau Traian? 


LUCICA: Crezi că eu mă vâr aşa, prin toate paturile, fără să verific 
cine e bărbatul din aşternut? Ce naiba! Avea el ceva pe con- 
ştiinţă de s-a blocat aşa. (Către IONEL.) Zi, bárbate, cum ai 
ajuns aici?!... Mut. Orb. Surd. (Tipa.) lonele! 


(IONEL îşi mişcă buzele.) 
CARMEN: Vrea să spună ceva. 
LUCICA: Înţelegi ce zice? 
CARMEN: Me-me... Mi-mi... Ma-mi? 


LUCICA: Tot la mă-sa se gândeşte. (Către IONEL.) Termină! Ce-o 
tot chemi?! 


CARMEN: Acum ţi-a căşunat pe ea. 

LUCICA: Crezi că o uit eu vreodată că s-a împotrivit ca fii-su să má 
ia de nevastă?! Pentru ea şi-acum am rămas o uşuratică cu 
unghii vopsite. O fátá de muiere care i-a furat băiatul ei 
talentat şi priceput la toate. Nu eram de nasul lui. 


CARMEN: Si mama s-a împotrivit. Tata a insistat... 


LUCICA: Ori eu, ori ea! Să moară singură de dorul lui. (Cărre 
IONEL.) Ti-am zis că nu vreau să mai aud de ea! Si să nu-i 
trimiti bani că iau foc! (Către CARMEN.) Zi unde-ai fost că 
nu mă duci tu pe mine! 


CARMEN: La... doamna profesoară. Stă lângă noi. Zău! 


LUCICA: La matracuca aia?! La spioanca aia?! Nu eşti în toate 
minţile! Băbăciunea aia, în loc să muncească, stă toată ziua şi 


urmăreşte care vine, care pleacă, cine cu cine. Ce-ai căutat la 
ea? 


CARMEN: Să-i cer nişte borş. Dacá-ti spun. 
LUCICA: Acum mă duc şi-o întreb. 


CARMEN: O să te mintă. Nu ziceai tu că e... (Se aude deschizându- 
se uşa de la intrare. În apartament intră Traian având grijă 
sá nu facă zgomot. E beat critá. Se dezbracă în dreptul uşii.) 
Traian?... Traiane, tu eşti? 


TRAIAN: Da, sufletel. 
CARMEN: Acum vii acasă? 
TRAIAN: Acum plec. (Se îmbracă la loc.) 
CARMEN: De unde vii? 
(LUCICA coboară din pat, îşi ia hainele şi intră în baie.) 
TRAIAN: De la... probleme, sufletel. Groaznice! 
CARMEN: Hai, vino să te văd! 
(TRAIAN priveşte spre pat.) 
TRAIAN: Voi doi?! 
CARMEN (arătând către IONEL): Nu ştiu de unde a apărut. 


(LUCICA revine în pat, sporind şi mai mult uimirea lui 
Traian.) 


TRAIAN: Voi trei?! Cred că... 


CARMEN: Ce te holbezi aşa?! Tu crezi ce vezi sau crezi ce-ţi spune 
nevasta? 


TRAIAN: Sunt... 

CARMEN: Eşti beat. Ai fost la femei? Sá nu minţi! 

TRAIAN: Eu, la femei?! (Fuge în baie ca si cum i s-ar fi făcut rău.) 
CARMEN: lar a băut prea mult. 


LUCICA: Dacă nu l-ai educat cum trebuie! Al meu, şi dacă má 
prinde în pat cu el, crede doar ce-i spun eu. (Către IONEL 
care îşi mişcă buzele.) Ai zis ceva?! 


CARMEN: N-a zis nimic, lasă-l în pace! Nici nu se compară cu 
Traian. Tu te-ai măritat din dragoste? 


LUCICA: Singurul lucru care trebuie apreciat la un bărbat e dacă ştie 
să facă bani. Atât. Bani mulți. 


CARMEN: Traian ştie, dar... 


LUCICA: la mai dă-i încolo, că sunt destui bărbaţi pe lumea asta! 
Noi suntem proaste că nu ne trăim viața. Nu mai sunt eu 
fraiera care-am fost. Hai sá mă ajuţi să termin de încărcat 
láditele! 


(LUCICA si CARMEN părăsesc apartamentul. TRAIAN iese 
din baie.) 


TRAIAN: Ionele, ce naiba se-ntâmplă aici? Tu eşti protejatul meu, 
explică-mi, că nu-mi mai aduc aminte bine nici ce am făcut 
eu... (Caută de băut.) După ce ţi-am trimis artista, ca sá al şi 
tu un viitor, am fost la crâşmă. Am băut fest până într-un 
târziu când mi-am amintit brusc c-aveam ceva de rezolvat, 
dar nu mai ştiam ce. Când am plecat eram mangă, zdrente, 
cioburi. Tin minte că singurul lucru pe care-l vedeam era 
sticla. Cum se golea. Şi mă cuprindea disperarea. Am orbecăit 
prin căpşuni şi m-am oprit să schimb o vorbă cu Împăratul. Şi 
cum îi explicam eu cum stau lucrurile, apare o ceva ca o zână 
ce se zbenguia prin tufişuri. Într-o cámásutá transparentă, cu 
un cápsor cu buclişoare şi cu buzite ca o căpşunică. Ce 
cárnitá! Ştii că sunt sensibil. M-am luat după ea. (Bea din 
sticlă.) Şi-am ajuns într-un pat şi... Am făcut-o praf! Dar nu 
de tot. C-a mai vrut o dată. De la atâta muncă grea mi s-a 
ridicat niţel ceața de pe creieri. Şi dau cu ochii de ființa de 
lângă mine. Si ce văd? Căpşor, buzite? Muma pădurii! 
Buclişoare? Albă la păr, cotoroanta! Bine că n-am albit şi eu 


BABA: 


de spaimă. Cárnitá?... Nu-mi cere să-ți mai povestesc că lar 
mi se-ntoarce stomacul pe dos!... Şi ce făceai tu în pat cu 
nevastă-mea? Dar ce caută nevastă-mea acasă? M-a păcălit! 
Si nevastă-ta nu trebuia să fie la muncă? Corect, ea trebuia sá 
fie aici. Acum mi-am adus aminte! Nu trebuie să ştii tu de ce. 
Probleme de serviciu. Bei?... Am uitat că tu bei ca animalele, 
doar când ţi-e sete. Voi m-ati minţit pe mine! M-ati mințit cu 
toţii. În frunte cu hoasca aia bătrână! (Lasă sticla lângă pat si 
fuge în baie încercând să-şi oprească senzaţia de vomă. În 
uşa de la intrare se aud bătăi uşoare. În apartament intră 
BABA îmbrăcată în cămaşă de noapte.) 


Domnul Traian? (IONEL se ascunde sub cearsaf.) A plecat 
aschimodia aia care stă la baracă? (BABA observă că sub 
cearşaf e un trup de bărbat, iar lângă pat o sticlă de 
băutură.) Ce bine că s-a dus. Trăienel? Unde e voinicul? 
Unde e iubáretul? (IONEL o priveşte de sub cearsaf.) Mi se 
pare mie sau derbedeul mic trage cu coada ochiului? la sá 
facă tanti un striptitulet pentru strengar. Să-l mai incite 
putin... Sau mai bine sá danseze ceva languros pentru 
haimanaua ei? Năzdrăvanul de el, ce timid e! Nu, nu e sfios, e 
doar pus pe şotii. Vrea hárjonealá. (BABA dă roată patului pe 
măsură ce IONEL, ascuns sub cearsaf, se refugiază când 
într-o parte, când în alta a patului.) Mai tine minte golănaşul 
că n-a fost cuminte? Că a fugit şi m-a lăsat singură? Păi, e 
frumos?! Tanti vroia să se mai zbenguie o dată. 
Obrăznicătură, obosesc dacă má mai intáráti mult. Si, pe 
urmă, cu cine mai face băieţelul „dii, cálutu”!“? Pramatia 
mică nu vrea să se potolească, o caută cu lumânarea! O să ia 
na-na la fund! Dacă tanti páteste ceva, cu cine se mai joacă el 
de-a mama şi de-a tata? Smecherie ce esti, abia respir! Nu te 
astâmperi deloc! Faci bau-bau cu tanti? Puşlama ce eşti! la 
să-l găsesc eu pe poznas! (Se bagă sub cearsaf. IONEL se 
zbate. Cei doi ies de sub cearşaf şi se privesc speriați.) 


IONEL: Eu nu sunt Traian! 


(BABA fuge din apartament. Din baie iese TRAIAN si 
observă groaza de pe faţa lui IONEL.) 


TRAIAN: Ce-ai pátit? 
IONEL: Pe tine te căuta. Muma pădurii. 


TRAIAN: Termină cu glumele astea proaste! Hai, că nu sunt supă-rat. 
Chiar dacă erai în pat cu nevastă-mea, tu tot protejatul meu 
rămâi. 

IONEL: Divorteazá! 


TRAIAN: Pentru oamenii civilizati ca noi, care construim Románica 
Mare, ce mai contează? Între noi e vorba de respect! 


IONEL: Trebuie să-ți mărturisesc că... 

TRAIAN: Ştiu. Ştiu şi ce voi n-o să aflați vreodată. 
IONEL: A fost o întâmplare. 

TRAIAN: Ce altceva putea fi? 

IONEL: Îmi pare rău. 


TRAIAN: Vorbesti prostii! Mi-ai făcut un serviciu, amice. Nu ti-am 
spus, dar ti-o repet: Traian e pregătit să ajungă sus, sus de tot! 
Abia atunci o sá vă pară rău. (În apartament intră LUCICA.) 

LUCICA: Am terminat de încărcat toate láditele. A fost şi don 
Cristobal. A întrebat de tine. N-a fost nevoie să-i spun că eşti 
pe undeva, mort de beat, că şi-a închipuit şi singur. Am vorbit 
despre avansare. S-a rezolvat. Aşa că nu te mai strofoca de 
pomană. 


TRAIAN (în şoaptă): Ionel vrea să divorţeze. 

LUCICA: Stai liniştit, n-o s-o facă. 

TRAIAN: N-aş fi sigur. Cum n-aş fi nici atât de sigur nici de 
avansare. 

LUCICA: Oricum n-am de gând să mă-ngrop într-o baracă aşteptând 
să se-ntâmple o minune. Vreau să primesc, să am, să risipesc. 


M-am sáturat de povesti si sperante aiurea. Vreau sá fiu 
admirată şi sá má simt dorită. 

TRAIAN: Ne potrivim atât de bine! Ce nu ştii tu e că don Cristobal se 
plictiseşte repede de avansări. Dă mereu şanse noilor venite. 
(În apartament intră CARMEN.) Dar unde-ai fost, sufletel? 
Eram îngrijorat. 


CARMEN: La doamna profesoară. (Către IONEL.) Ce faci, te simți 
mai bine? 


LUCICA (în şoaptă, către TRAIAN): Ce nu ştii tu e că o femeie, dacă 
e muiere adevărată, îl poate face dependent pe don Cristobal. 
Apropo, mai devreme, la depozit, distinsa doamnă (arată 
către Carmen) m-a lăsat baltă şi a dispărut. O avea pe 
vreunul? N-ai zice că nervozata asta a ta e aşa darnică la dat 
cu fundul. (Către CARMEN.) Şi vine aia sá ne spună 
adevărul? 


CARMEN: l-am explicat ce s-a întâmplat şi vine. Ca sá nu mai ai tu 
nimic de comentat. Dar voi ce susotiti acolo? 


TRAIAN: Vorbeam despre Ionel. De cât o iubeşte el pe soția lui. Dar 
nu mai mult decât o iubesc eu pe sufletel. 


(În cameră intră BABA. TRAIAN se face verde la față.) 


CARMEN (către LUCICA): Ai văzut?! (Către BABA.) Spuneti-i, 
doamnă, prietenei mele unde am fost eu azi-noapte. 


BABA: La mine acasă. 

LUCICA: Aiurea! 

TRAIAN: Mie-mi spui?! 

BABA: Domnu” Traian, ati zis ceva? (În şoaptă.) Să ştii că nu sunt 
supărată pe tine. Nebunaticule! Când mai vii pe la mine? 

CARMEN (către LUCICA): Mi se pare mie sau... 


LUCICA: Fugi de-aici! Asta-i la vârsta când nici vântul nu-i mai 
ridică fusta. 


BABA (în şoaptă, către TRAIAN): Mai vii, nu-i aşa? Sau sá le spun că 
altcineva a fost la mine şi n-a fost băiat cuminte? 


CARMEN: Doamnă, vorbiti, vă rog, mai tare. 


BABA (în şoaptă, către TRAIAN): Ce sá le spun?... (Cu voce tare.) A 
fost la mine. Ásta-i adevărul! 


CARMEN (către LUCICA): Vezi?! 

LUCICA: Şi despre ce-ati vorbit? 

BABA: Despre amanți, paturi şi alte avorturi. Că toți bărbaţii care au 
greşit o dată vor greşi şi a doua oară. Nu-i aşa, domnule 
Traian? 

LUCICA: Baliverne. Domnu” Traian, dar matale unde ai fost tot 
timpul ăsta? (Către CARMEN.) Pe unde a umblat bărbată- 
tu?... O-ţi fi fost împreună, la doamna profesoară. Sau pe 
rând? 

(Între timp, BABA îi şopteşte lui IONEL.) 
BABA: Nu mai umbla prin paturile altora, că ne strici socotelile! Uite 


ce pătimeşte Traian din cauza ta! Nevastă-sa mi-a mărturisit 
tot. Aşa că ai grijă! Eu o acopăr pe ea, tu pe el. Suntem chit. 


LUCICA: Sau vreți să vă spun cum am ajuns eu aici? Cine m-a 
chemat şi de ce?... Si cine a fost înaintea mea... 
(În apartament intră vijelios GOMEZ însoțit de MIMI. 
GOMEZ duce într-o mână o chitară, iar în cealaltă o oală de 
bucătărie. IONEL se crispează. GOMEZ lasă obiectele pe 
podea şi vine direct la IONEL să-l imbrátiseze.) 

GOMEZ: Saludad, unchiuledo! Dios te tenga en su Gloria, que tu 
schimbad mi vida! Mi facear uomo! 


LUCICA: lonele, cine-s ăştia? 


GOMEZ: Perdon que non presentado, nosotros seremos familiar. Yo 
y Mimi grande iubidad! Mimi! (O sărută pe MIMI.) Mi 
cielo!... (Cátre IONEL.) Yo venido por demandar un gran 


favor. Unchiuledo, facer honor de ser nuestra padrina, 
nachico de cununia! Dime que si, y sere el maz feliz de los 
mortales! 


MIMI (către IONEL): Te rog! Te rog, unchiuletul meu priceput şi 
somnoros! (Arătând către GOMEZ.) Garantez pentru el. E un 
artist adevărat. Cântă la chitară de-ti ia mințile. f! sărută pe 
GOMEZ.) Îi plac şi poveştile. (IONEL mişcă din buze.) A zis 
da! A zis da! 


GOMEZ (către IONEL): Que Dios te bendiga! Sarudad manos, 
nashico!... Quien es la nashica? (Neprimind nici un ráspuns, 
sărută pe rând mâna LUCICĂI, apoi pe a lui CARMEN.) 
Sarudad manos, nashica! Sarudad manos, nashica! (Ajuns în 
dreptul BABEI, o recunoaşte.) No te reconocia! Pareces mas 
joven! Sarudad manos, grande nashica! 

TRAIAN (împărțind pahare cu băutură): Să trăiţi, finilor! Aşa îmi 
creşte inima când vă văd! (Către IONEL.) Vezi, noventa dos, 
avem ce exporta. Industrie grea, nu alta! 


GOMEZ (către TRAIAN): Tu trebes de ser otro familiar. Yo 
ghicidados. Frate? No!... Cumnado! Yo conozco a los 
familiar de Mimi par distancia! De cuando iubidad Mimi, yo 
devenidad rumeno. Somos una nacion de cumnados!... Y 
quien es la cumnada? (Neprimind ráspuns, sárutá din nou 
mána femeilor.) Sarudad manos, cumnada! Sarudad manos, 
cumnada! (BABEL) No deocheamos, que jovena! 


TRAIAN (către GOMEZ): Dă sá te-mbrátisez, cumnate! (Către 
ceilalți.) Dacă m-ascultati pe mine, ăştia (Arată către Gomez 
care cântă la chitară.) nici n-o să înţeleagă ce li se-ntâmplă. 
Integrare? Care pe care?! 

MIMI (către CARMEN şi LUCICA): Fetelor, ar trebui şi voi să fiți 
mai patriote. 


CARMEN (în şoaptă, către MIMI): leşi afară din casa mea! 
MIMI: Aşa vorbeşti tu cu nepoata lui Ionel? 


CARMEN: Ti-am zis să ieşi! 

MIMI: Mai bine spune-mi, ai prins tura a doua? 

CARMEN: Stricato! 

LUCICA (către CARMEN): Cine-i panarama asta? 

MIMI (către CARMEN): După cum îţi lucesc ochii, se pare c-ai avut 
noroc. Dacă nu eram eu... Ai putea măcar să spui mersi. 

CARMEN: Depravato! 


LUCICA (către MIMI): Auzi, patachino, ia fă tu paşi, dar repede! La 
noi pe tarla curvele n-au ce căuta! 


MIMI (către LUCICA): Scumpo, ştii de ce se uită blondele până la 
sfârşitul unui film porno?... Îţi zic eu. Ca să vadă dacă până la 
urmă pe curvă o ia careva de nevastă. Pricepusi? Ei, na, c-a 
luat-o de nevastă! 


LUCICA: Fir-ai a dracului de boarfă! 

MIMI (cu glas tare): Purtaţi-vă frumos cu o femeie gravidă! 

GOMEZ: Yo soy el padre! Soy feliz! 

BABA (către MIMI): În ce lună eşti, fetito? 

MIMI: De două ore, doamna profesoară! 

GOMEZ: Es varon, baiato! Seguro que es baiato. (Către IONEL.) 
Ay, nashico, que feliz me siento! Me enamore imediato 
entrar en esta casa. Y cuando revedere con Mimi, me crei en 


el septimo cielo. Yo halito poale-n bráu, que deliro! Es que 
ella la esperaba en mi vida! (O sárutá pe MIMI.) 


TRAIAN: Încă o dată dragostea a învins! Uite-aşa renaste poporul 
român! Cumnate, eşti mai ceva ca Decebal pentru mine. Mă 
uit la voi, Mimi şi don Decebalos, şi-mi dau seama că 
Românica o să aibă un viitor fericit. Ce mai bărbaţi suntem şi 
ce mai istorie facem noi aici printre căpşuni! Sá culegeti bine! 


GOMEZ: Que feliz este yo! Vosotros este feliz? Vamos pupad 
nashico! (Toată lumea se urcă în pat şi-l sufocă cu pupáturi 
pe IONEL.) 


IONEL (disperat): Prea multe femei! 
TRAIAN: Dar ce femei! Sunt mândru că sunt român! 
MIMI: Gomez, iubitule, dar tu ai uitat de plocon? 


GOMEZ: Me he intimidado! Fâstâcidad! Perdoname, nashico, pero 
no credeas que venimos con manos golos?! No ne permite 
tradicion ancestral. Datinos des stabunos. Mimi primidad de 
mi socrela una olla plina con... 


CARMEN: Cu sarmale? 

TRAIAN: N-am mai mâncat sarmale de două mii de ani. 
LUCICA: Îmi plouă-n gură. 

IONEL: Sarmale?! 

GOMEZ (desfăcând capacul oalei): Una olla plina con... 
TRAIAN: Gem de căpşuni! Cântă, frate Gomez, o doină de dor! 


(GOMEZ cântă acompaniindu-se la chitară. Lumea dansează.) 


CORTINA 


ACTUL DOI 


Acelaşi decor. Noaptea. 


Scena 1 


În pat dorm de-a latul MIMI, GOMEZ, LUCICA, 
IONEL, CARMEN, TRAIAN şi BABA. De undeva se 
aude zgomotul unui pat zgáltáit ritmic. BABA se 
ridică în capul oaselor şi îi cercetează pe ceilalți cu 
privirea. Pe rând, se ridică şi MIMI, LUCICA şi 
CARMEN, la fel de contrariate. 


BABA: E cutremur? 

MIMI: Scártáie un pat. S-a pus careva pe treabă. 
(LUCICA o priveşte întrebător pe CARMEN.) 

LUCICA: Vrei să-mi faci în ciudă? 

CARMEN: N-am mai făcut-o de nu mai ştiu când. 


LUCICA: Nu te mai văicări atât că nici de la mine nu s-a mai auzit 
nimic de mult. 


MIMI: Mi-e milă de voi. 
CARMEN (către MIMI): Poate vrei sá te dau afară din pat! 


(Scártáitul de pat se multiplica.) 
LUCICA: Se aude din dreapta. 
CARMEN: În baraca aia stă un moş, dacă n-o fi murit. 
BABA: Un obsedat libidinos. N-a murit. Să nu-l văd în faţa ochilor! 
LUCICA: Se aude şi din stânga. 
BABA: Acolo stau eu, n-are cum. 
CARMEN: Se aude de peste tot! 
MIMI (arătând către bărbaţii din pat): Şi ăştia dorm. 
BABA: Să le fie ruşine! Unde-s bărbaţii de altădată?! 
CARMEN: Ce zgomot infernal! 
LUCICA: la-ti pastilele că iar faci o criză. 
CARMEN: Lasă-mă-n pace! 

(Zgomotele încetează pe rând.) 
BABA: Se termină? 
MIMI: Nu i-a ţinut prea mult. Slábuti, băieții. 


BABA: Vă dați seama, doamnelor, că pe tarlaua noastră sunt şi femei 
fericite? 


MIMI: Dacă vreţi fericire, vă învăţ, dar banii îi încasez eu. 
LUCICA: Auzi, n-am ajuns să mă faci tu curvă! 
MIMI: Soro, facem juma-juma. 


LUCICA: Vrei să te scot de păr din pat? 


MIMI: ÎI superi pe năşicul? 


BABA: Hai să ne culcăm la loc! Le-om lămuri dimineaţa pe toate. 
(Femeile se întind la loc pe pat. Pentru sine.) După atâţia ani 
am trăit şi eu din nou. Am fost femeie. Şi nu mai dorm nici 
singură. 


(În usa de la intrare bate cineva.) 


CARMEN: Cine e? 


O VOCE 


: Hoţii! Au spart baraca babei. 


CARMEN: Care babă? 


VOCEA: 


Aia băgăcioasă, profesoara. 


BABA: Nu e nici o babă acolo... Sáriti! Mi-au spart casa! Sáriti! 


(BABA urmată de celelalte trei femei şi de GOMEZ ies în 
fugă din apartament. TRAIAN şi IONEL se trezesc.) 


TRAIAN: Unde au luat-o ăştia din loc? Le-am dat patul, adică împart 
puterea cu ei, şi voi o luaţi la fugă?... Nenică, ce pasatiempo 
am mai tras! Paranghelie, ca pe vremuri. 


IONEL: Cred că m-am îndrăgostit. 
TRAIAN: Merită, e o femeie ascultătoare. 


IONEL: Nu credeam că mi se mai poate întâmpla. 


TRAIAN: Era o puştoaică când am cunoscut-o. Într-o seară am dus-o 


la o petrecere. I-am dat să bea, i-am pus şi nişte prafuri în 
pahar, dar tot s-a zbătut. După ce am dezvirginat-o, le-am dat- 
o şi prietenilor să se bucure de prospătură. La întoarcere, 
taică-su ne aştepta în curte. I-a ars două palme. Şi mie la fel. 
A întrebat-o dacă s-a culcat cu mine. N-a ştiut să răspundă, nu 
înțelegea ce i se întâmplase. Fiindcă fii-sa era minoră, m-a 
pus să aleg: ori cinşpe ani de puşcărie, ori o iau de nevastă. 
Taică-su, am uitat să-ți spun, era procuror. O bestie de om! 
(TRAIAN trage o duscá zdravănă din sticla de băutură.) 
Astăzi se împlinesc cinşpe ani de atunci. Astăzi aş fi putut fi 
liber! 


IONEL: A trecut. 


TRAIAN: N-a trecut decât timpul. Doar că taică-su şi-a pus latul de 


gât într-un târziu. După ce i-am spus că eu sunt fiul 
betivanului pe care-l băgase în párnaie... Ce fericit sunt că 
am scăpat! Dă să te pup! 


IONEL: Ce spui?! 
TRAIAN: Meriţi, doar te-ai îndrăgostit de nevastá-mea. 
IONEL: Nu, nu de ea. 


TRAIAN: lonele, nu mă dezamági! De-atunci, din parc, nu m-am mai 
atins de ea... Nu ţi-e nici măcar milă de ea? Mie cum mi-a 
fost şi-am tinut-o cinspe ani pe lângă casă să-mi spele şi să-mi 
calce?! Hai, că de mâine îţi spun dos centos! 


(În apartament intră CARMEN.) 


CARMEN: Ce javre de oameni pot fi pe lumea asta! Toată baraca e 
răscolită. Săraca doamna profesoară, e atât de speriată. 


(În apartament intră LUCICA.) 


LUCICA: Nu-şi găseşte fotografiile de când era tânără. (Cotrobăie în 
dulap. Îndeasă lucruri într-un geamantan.) E disperată, 
babornita, că nu mai poate dovedi că a fost cândva femeie. Şi 
cică una frumoasă. Minte şi asta de stinge. Ce să-ți zic, că 
tinerețea stă în câteva fotografii! O femeie are de ales: ori 
rămâne muiere proastă, ori ajunge cucoană. 


TRAIAN: Tu ce-ai ales? 

LUCICA: Nu se vede? 

TRAIAN: Muiere proastă cu pretenții. 
LUCICA: Vorbeşti de mine sau de nevastă-ta? 
CARMEN: Sunt o femeie la locul ei. 


LUCICA: Eşti o persoană de sex depresiv. (Către TRAIAN.) Si tu, 
soțul ei. Atâta tot! (Către IONEL.) Plec în delegație. Don 
Cristobal m-a avansat secretara lui. Mergem în inspecţie pe o 
altă tarla. (În apartament intră BABA plângând, sprijinită de 
MIMI şi de GOMEZ. Către TRAIAN.) Ai face bine să-i pui la 
muncă, nu să staţi în chefuri toată noaptea! Au crescut 
căpşunile cât portocala şi nu le mai strânge nimeni. (Către 
IONEL.) Când m-oi întoarce, în ce pat te-oi mai găsi? 


(LUCICA iese din apartament. După o clipă de ezitare, o 
urmează si IONEL.) 


GOMEZ (către BABA): Calma, segnora. 
CARMEN: Au jefuit-o fără milă. 

MIMI: Bine că n-au violat-o! 

TRAIAN: Dacă umblati prin vecini când nu trebuie! 
MIMI (către BABA): Nu mai plángeti. 


TRAIAN: Nici sá plángeti ca lumea nu sunteţi în stare! (Cátre 
CARMEN.) la-ti medicamentele! Acum apare taică-tu şi te ia 
la întrebări. 


CARMEN: Tata a plecat departe. Tata nu e supărat pe mine. 


TRAIAN: E mort! Tu l-ai găsit cu ştreangul pus de gât. S-a spânzurat 
că l-ai dezamăgit. 


CARMEN: Tata are o fată cuminte. 
TRAIAN: O destrăbălată! Te-ai regulat cu toți golanii. 
MIMI: Javră! 


TRAIAN: Tu nici măcar femeie nu mai eşti. Eşti un automat cu fise 
la colțul străzii. (Către toți.) Invátati sá plángeti dacă vá place 
să suferiti! 


(TRAIAN iese din apartament.) 
MIMI: Ce ticălos! 
GOMEZ: Mimi, e posibile? Cumnado no recitar nimicos malo. 
MIMI: Nu te băga dacă nu eşti capabil să recunoşti o canalie. 


GOMEZ: Todo tiempo me certar. Yo chinuidad invátad... Partir la 
Sectia de Politia por rapordad el furto. Lasar a me, yo 
rezolvar el cazo! 


(GOMEZ părăseşte apartamentul.) 


Scena 2 


Sub cápsunul milenar, TRAIAN si ÎMPĂRATUL 
joacă cărţi. 

TRAIAN: Eu joc cu tine, dar să nu faci iar figuri dacă pierzi. Aşa 
sunteți voi, împărații, scártari, nu vá place să pierdeţi. Hai, fă 
cărțile, dar ai grijă să nu umbli cu mânăreli că sunt cu ochii pe 
tine! Pe ce jucám?... Ai cam rămas în fundul gol. Uite ce-ţi 
propun, că sunt băiat cumsecade: dacă pierd eu, îți dau 
cununa înapoi; dacă pierzi tu, îmi spui un secret. Îmi spui 
cum i-ai bătut pe fraierii ăia de daci, că nu te crede nimeni c- 
ai fost mai tare. Ai avut tu un vicleşug, o smecherie. Tata mi- 
a împuiat capul toată copilăria cu aiureli despre tine. Era un 
betiv patriot, d-asta m-a şi botezat aşa. Putea măcar să-mi zică 
Baiazid, Ribbentrop-Molotov sau Stalin, dar n-a înţeles nimic 
din istorie. Bătrânul se tot întreba: Nenicule, dacă erau viteji 
şi nu mai pileau, că le tăiase Decebal viile, atunci cum de i-a 
înfrânt? Gata, am pus rămăşag! Dacă pierzi, îmi spui şi nu 
scot o vorbă, promit. Las” să scrie ăştia în manuale toate 
prostiile, că eu tot n-o să le spun adevărul! 


Scena 3 


MIMI, BABA şi CARMEN. 
MIMI (către BABA): Hai, tanti, linisteste-te, or să ti le aducă înapoi. 


BABA: Numai pe amintiri nu má pot baza. Credeti-má, am fost 
femeie. Tânără şi frumoasă. Am fost şi măritată. 


MIMI: Cu cine? 


BABA: Cu un negustor bogat mai mare ca mine cu aproape treizeci 
de ani. Mi-am zis că o să dea colţul repede şi o să-mi rămână 
mie totul. Dar omul s-a încăpățânat să trăiască. Nu ştiţi cum e 


să locuieşti într-un cavou. Când am rămas văduvă eram deja o 
femeie trecută. 


MIMI: Puteai să-ți refaci viața. 


BABA: Ce să mai refaci dintr-o viaţă care a trecut? Apoi, m-au dat 
afară din şcoală. M-au reclamat părinţii unui elev că le-aş fi 
sedus puştiul. Tânjeam după băieţii tineri. 


MIMI: Şi? 


BABA: Si cu timpul, am ajuns ca puştii să-mi spună „mamaie“ şi să o 
rupă la fugă... Atunci m-am hotărât să vin aici. 


Scena 4 


Sub căpşun se continuă jocul de cărţi. 


TRAIAN: Mare cotcar eşti! Nu-mi iese din cap! Bă, ce-ţi trecu prin 
minte! Ai fost periculos, nenicule! Auzi tu, să le dea el pe blat 
dacilor o mie de alambicuri să-şi facă ţuică! Bestial! De 
pomană le-a tăiat fiorosul viile, că nu le-a tăiat şi prunii. Îmi 
închipui cum s-au pus vitejii să fiarbă la ţuică şi s-o dea pe 
gât. Ce sá mai lupte ei cu hoardele tale?! Ei, gál-gál, gâl-gâl, 
tu le tăiai capetele şi le regulai femeile. Schemă tare! Trebuie 
să-ți spun c-ai crescut în ochii mei. Şi şmecheria încă mai 
poate funcționa. Ce idee mi-ai dat! Aşa o să fac eu Románica 
Mare! Împărate, află că arma asta secretă, alambicul, e un 
perpetuum mobile! 


Scena 5 


În apartament, MIMI, CARMEN şi BABA. 


BABA: Voi de ce aţi venit aici? Pentru bani, ca oricare, dar bani 
pentru ce? 


CARMEN: Am pe cineva internat de ani de zile în spital. 
BABA: Pe cine? 

CARMEN: O păpuşă. Dă tot timpul din cap şi nu spune mama. 
BABA: Nu vrei să spui... (Către MIMI.) Tu? 


MIMI: Tanti, eu am venit aici cu păsărele în cap. Acum colivia e 
complet goală. În ultimul timp mi-a încolțit un gând, dar nu 
contează. 


BABA: Nici tu nu vrei să vorbeşti. Ştiţi de ce am venit eu aici? În ţară 
nu muream de foame ca voi. Am venit să-l caut pe matadorul 
Fernandez şi să mă culc cu el. Matadorul Fernandez, ucigaşul 
de tauri, cel mai straşnic bărbat de pe fața pământului! 


CARMEN: Ăla despre care a fost un documentar pe TV? 
BABA: E tânăr, e focos! 
MIMI: E stradă în Madrid cu numele lui. 


BABA: E bulevard! Cu el vreau sá fac dragoste pătimaşă! Macho el 
macho del mondo! 


CARMEN: Mie nu-mi place că aduce puţin cu Traian. 
MIMI: Doamna profesoară, dar ăla e... 
BABA: E mortal! 
MIMI (în şoaptă, către CARMEN): E mort de mult. Oale şi ulcele. 
BABA: Să vă spun un secret: iau leacuri de întinerire de la un vraci. 
(De afară se aud glasuri infundate.) 
MIMI: Ce se aude? E razie? 
(Cele trei femei caută câte un loc unde să se ascundă.) 
VOCI (cântând): Muchos anos, por te! Muchos anos por te! 
BABA: O fi don Fernandez. Îmi cântă mie! 


VOCI: Muchos anos, senor Traiano! 


CARMEN: Plecati de-aici, că ziua lui Traian a trecut de mult! 
VOCI: Muchos anos, por te! 


CARMEN: V-am zis să plecaţi! (Către cele două femei.) Acum 
câteva luni ce-a fost ziua lui. (Către urători.) Oricum nu e 
acasă. Plecati! 


O VOCE: Plecăm, dacă asa ziceti, dar să-i spuneţi că noi ne-am făcut 
datoria şi i-am lăsat cadoul lângă uşă. Să-i numere, să vadă 
că-l pretuim mai mult ca anul trecut. 


Scena 6 


TRAIAN şi ÎMPĂRATUL sub cápsunul cel mare. 


TRAIAN: Să ştii că ai dreptate. Când poporul n-are preocupare îi 
merge mintea la prostii. lar dacă are şi ce băga în burtă şi, 
Doamne fereşte, mai pune şi-un ban deoparte, chiar poate s-o 
ia razna. Corect, nenică, atunci e musai să-i dai o preocupare. 
Ceva măreț de făcut. Adică, vrei să spui că pe mine mă paste 
pericolul ásta?!... Zi, Împărate, ce să fac? Ce să le dau eu să 
robotească?... Canal s-a făcut, casă mare să-i zică că-i pentru 
popor este... Ai pierdut iarăşi! Şi nu stabilirăm pe ce-am 
jucat. Secrete nu mai ai, ce má interesa ţi-am luat deja. Ce mă 
fac eu cu tine? Nu-mi mai eşti de folos la nimic... Te vând la 
bulgari. O să capăt pe tine doi saci cu gogoşari şi o pungă de 
ardei iuți. Nu merită osteneala. Tot de la românaşii noştri 
trebuie sá umflu banul. Ce-şi închipuie ei, c-au venit aici să 
se-mbogăţească?! De-aici or să plece mai săraci de cum au 
venit!... Ştiu! Tot eu să te-nvát! Chiar că nu mai faci două 
parale! Îi pun să-mi ridice o columnă. Înaltă, frumoasă, cu 
scene de la cules şi de la logodna lui Mimi cu Gomez. De- 
acolo, de sus, o să văd Românica Mare cum creşte şi 
străluceşte sub soare. 


Scena 7 


MIMI se priveşte în oglindă mángáindu-si pântecele. 
În apartament intră TRAIAN. Se apropie fără să fie 
observat şi o prinde în braţe pe MIMI. 


MIMI: la mâinile de pe mine! 
TRAIAN: Stai cá nu vine nimeni! Te-a lásat bortoasá? 
MIMI: Încetează! 


TRAIAN: Îmi eşti datoare. Dacă nu eram eu, nu pupai tu un client asa 
fraier ca Ionel. 


MIMI: E mai bun ca tine la pat. Potoleşte-te! 


TRAIAN: Stai şi-o să-ți aduci aminte cine-i mai bun! De-abia aştept 
să ai burta la gură şi să te simt sub mine. 


MIMI: Íntelege, nu vreau cu tine! Mi-e silă! Du-te la babă! Mângâie-i 
ridurile! Sărută-i gura uscată, carnea-1 fleşcăită! 


TRAIAN: Taci! (O loveşte.) Taci când îți spun, că te-nvinetesc în 
bătaie! (În apartament intră IONEL. Priveşte tulburat scena. 
Către IONEL.) Tu ce dracu” mai vrei? Şterge-o de-aici! 


IONEL (către TRAIAN): Las-o-n pace! 


TRAIAN: Ce-ai zis?! Tipi la mine pentru o târâtură? Sau te-oi fi 
îndrăgostit tocmai de zdreanta asta? Dacă erai bărbat 
adevărat, te îndrăgosteai de nevastă-mea şi-mi luai nebuna de 
pe cap. Hai, cară-te! 


IONEL: la mâna de pe ea! 


TRAIAN: Bă, noventa dos, mă dai afară din casa mea? Ştii ceva, eu 
oricum plecam să-mi iau ţigări. Îți las boarfa să-ţi faci 
mendrele cu ea, că ai plătit pentru asta. Dar ascultă ce-ţi spun! 
Eşti un fătălău căruia i s-a sculat şi lui o dată, din 
întâmplare... O să-mi vină şi mie rândul să-mi bat joc de voi. 
Să vedeţi atunci. 


(TRAIAN iese din apartament.) 


MIMI: Nu trebuia sá te certi cu el. O sá se răzbune. Nu mă mai 
mângâia că am trecut eu şi prin altele mai scârboase! Şi nu 
deschide gura că o să spui prostii! 


IONEL: E adevărat ce a spus Traian. 


MIMI: Băiete, eu sunt o curvă. Asta a spus Traian! Nu-ţi mai 
înfierbânta singur creierii. Mă cunoşti doar de câteva ore. 
Târfele nu pot fi iubite. Nici măcar violate. Vrei să facem 
amor? Îţi eram datoare. Ce stai?! Nu te mai uita asa la mine! 


IONEL: Ne putem întoarce în ţară. 


MIMI: Într-o garsonieră împreună cu altă tárfá şi cu copilul ei pe care 
şi-l creşte singură? Sunt nopţi în care ea vine cu câte unul şi 
mi-l trimite în pat pe fii-su, ca să-l facă pe client la doi metri 
de noi şi să-i ia banii. ÎI strâng pe copil în braţe acoperindu-i 
ochii şi urechile, îi şoptesc poveşti cu împărați şi feti-frumosi, 
iar eu visez să fug undeva unde sá nu ajung la fel. Fată 
proastă, de la tará!... Dimineaţa plecam la muncă, n-o să-ți 
vină să crezi, dar eram educatoare la o grădiniţă de copii. Le 
băgam în cap că lumea e minunată, că oamenii sunt buni. 
Seara má ascundeam în cámáruta mea jegoasá unde băiatul 
prietenei mele ştia adevărul. Văzuse, auzise, cu ochii şi cu 
urechile lui. Privirea lui îmi aducea aminte că trebuie să le 
trimit ceva bani şi alor mei. Acolo să má-ntorc?! Aşa că nu- 
mi mai spune vorbe mari. 


IONEL: Lucrurile se pot repara. 


MIMI: N-ai tu scule pentru stricăciunile din viața mea. Eu caut un 
fraier de care să nu-mi pese. Tot un fel de curvăsăreală, dar în 
rate lunare. Să aibă casă, să-mi facă un copil care să mă 
privească altfel decât puştiul disperatei cu care locuiesc. 
Acum te-ai lămurit? Si încă ceva. Poţi tu să-ţi închipui că 
femeia din faţa ta ar putea sá se îndrăgostească vreodatá?... 
Pricepi? Mă, băiete, tu pricepi? Vorbeşte! (Începe să plângă. 


IONEL o ia în braţe.) Nu-mi face una ca asta! Nu má amági 
că aş putea fi altceva... 


(În apartament intră LUCICA. IONEL şi MIMI se desprind 
din imbraáfisare.) 


LUCICA: Nu vá deranjati. Nu stau mult. Şi nici nu sunt suspicioasá. 
O scenă plină de tandrete între nepoata inocentă de la țară şi 
unchiuletul ei grijuliu. Ceva firesc. 


IONEL: Nu e vorba de... 


LUCICA: Te-am întrebat eu ceva? Bine că nu mai umbli brambura să 
încurci viețile altora. 


IONEL: Aş vrea să-ţi explic. 


LUCICA: Crezi că nu má duce capul?... Ionel, am ceva personal să-ţi 
spun. Ca între soţ şi soţie. (IONEL se apropie de LUCICA. 
MIMI iese din apartament.) lubitule, sunt gravidă. l-am spus 
şi lui şefu”. Stai liniştit, că o să fie bine. Mă bucur că te-am 
făcut fericit. Copilul nu va duce lipsă de nimic. Ştii că am un 
serviciu bun. Apropo, am strâns toţi banii. Mâine dimineaţă îi 
trimit în ţară cămătarilor. Datoriile şi dobânzile, până la 
ultimul sfant. Ai rezolvat-o şi p-asta. Aşa că dacá-ti mai 
rămâne vreun ban, să ştii că n-am nimic împotrivă sá i-l 
trimiti maică-tii. Ar fi păcat să-i ia banca casa pentr-un amărât 
de televizor luat pe credit. Vezi ce fată bună am devenit? (Se 
aud bătăi în usa de la intrare.) Cine e? 


VOCI DE COPII: Primiti cu colindul? 

LUCICA: Ástia se tin de glume. (Cu glas tare.) Terminati cu 
prostiile! V-aţi găsit să colindati în miez de vară! Nu ştiţi ce 
să mai faceți pentru bani. 

VOCI DE COPII: Primiti sau nu primiţi, c-am îngheţat de frig? 
(Cântând.) Foaie verde portocală, noi suntem copii de şcoală. 
Ne daţi ori nu ne dați?! 


LUCICA: Plecati de-aici! 


VOCI DE COPII: Ne daţi ori nu ne daţi?! 


LUCICA: Cárati-vá, am spus!... Caramba! (Către IONEL.) Aşa că, 
dragul meu sot, vei fi tatá. Suntem o familie fericitá. Am vrut 
să-ți comunic vestea pe îndelete, dimineaţa, la o cafea. Dar 
trebuie să plec în delegaţie. Te las cu bine... Ai ajuns un 
bărbat matur. Uite ce pat mare ai! Încape toată Românica în 
el. 


(LUCICA se îndreaptă către uşă.) 


Scena 8 


Toate personajele, mai puțin ÎMPĂRATUL, sunt în 
apartament. 


TRAIAN: Am venit să vă anunţ un lucru îngrozitor. 
MIMI: A venit potera, e razie? 

TRAIAN: Mai grav! 

LUCICA: Ne expulzează? 

BABA: Eu nu plec până nu-l găsesc pe don Fernandez! 


TRAIAN: Vă ştiu adevăraţi români. Nu-mi este uşor să vă dau tocmai 
eu vestea. Tragedie! Împăratul... (Plânge.) 
BABA: Cine?! 


TRAIAN: Împăratul nostru, singurul. Tatăl nostru... E mult prea mult 
de îndurat pentru poporul român! Cu ce-am greşit de ne e dat 
să suportăm atâta?! Şi aşa suntem orfani de două mii de ani 
de celălalt tată. Acum o altă lovitură năprasnică... 

CARMEN: Dar ce-a pátit? 

TRAIAN: L-au răpit bulgarii! lertati-má că vă dau această veste 


ucigătoare. 


GOMEZ: Por che rapidad? 


TRAIAN: Ştiu că şi tu esti un suflet de român care suferă. Cumnate, e 
grav, l-au răpit că vor să ne-o la înainte. Doamna profesoară 
ne poate confirma... 


BABA: Care împărat? 


TRAIAN: Ástia n-au avut mamă, n-au avut tată, darámite să aibă doi 
tătici ca noi. N-au mamă, nici tată, nici acum. Au nevoie doar 
de un cârmaci ca să ne-o tragă! Vor să ne fure trecutul, şi 
dacă trecut nu e, de unde viitor?! Vă rog, nu vá enervati! Să 
ne păstrăm calmul. 


GOMEZ: Yo belesco per todos! 


TRAIAN: Dulce ţi-e graiul ardelean, patriot ce eşti! Bravo! Vă spun, 
avem o şansă. Am vorbit cu căpeteniile lor şi m-am oferit să 
mă predau la schimb. 


MIMI: Ce bine! 


TRAIAN: N-au vrut. l-am implorat, le-am promis orice numai să ne 
dea Împăratul înapoi. 

BABA: Care împărat? 

GOMEZ: Mi emperador! 

TRAIAN: Trebuie să le plătim o sumă importantă. Răscumpărarea e 
singura soluţie! 

BABA: Să nu fie bătrân că nu dau un ban! 

TRAIAN: Români, vă spun, fiți patrioţi! O chetă acum poate însemna 
viitorul nostru luminos mâine! Bulgarii ştiu că aţi pus bani 
deoparte, aşa că nu există scăpare. Cine bagă mâna în 


buzunar acum e un adevărat român care-şi face datoria 
patriotică. 


MIMI: Eu mi-am făcut-o. 


GOMEZ: Dados yo e por Mimi. Por ambedos. Tutos mi banos. 
Tutos! 


TRAIAN: Frate Gomez, cántá o doiná de dor si jale sá simtim fiorul 
national! Nu vreau sá vá máhnesc mai tare, dar eu bánuiesc cá 
în spatele ástora, fără de-mpárat, e mâna ruşilor. N-am vrut sá 
vă enervez, aşa că banul jos! (Fiecare se caută prin 
buzunare.) Patriot1, până la ultimul bánut! (Colecteazá banii.) 


IONEL: Sunt banii pentru mama. Or să-i ia casa. Atât mi-a rămas. 


TRAIAN: Hai, că poți mai mult! Maică-ta şi-a trăit traiul, şi-a mâncat 
mălaiul. Ce-i mai trebuie acum? Patru scânduri îi ajung)... Al 
suflet mare, române! Hai, copii, că dacă mă duceam să reclam 
răpirea la poliție venea razia şi adios! (Către LUCICA.) Bagá 
mâna şi-n celălalt buzunar, la delegaţii. 

LUCICA: Or să-mi ia gâtul cămătarii. 

TRAIAN: Credeai că esti de capul tău? Aşa!... (Către BABÁ.) 
Mamaie, când s-o întoarce Împăratul si te-o vedea, sigur te 
face împărăteasă. Te urcă pe tron. Împărăteasa Petronela! Şi 
Împăratul e în putere. Bravos! Gândiţi-vă la Mioriţa cât a 
suferit, la meşterul Manole, la Toma Alimoş. De două mii de 
ani trag toți de noi să ne dăm de partea lor. Şi nu ne-am lăsat 
duşi nici la Răsărit, nici la Apus. Am stat pe loc. Tot pe loc, 
tot pe loc, vorba cântecului. 


MIMI: Eu nu-ţi mai dau nimic. 
TRAIAN: Trădătoareo! (În soaptá.) Tárfá, fii patrioată, dacă nu vei 
să zbori de-aici!... (Primeşte banii. Cu voce tare.) Eşti un 


exemplu, eroino, bravo! (Către CARMEN) Hai, sufletel, 
sacrifică-te! 


CARMEN: Ăştia sunt banii pentru spital. Pentru copilul nostru. 


TRAIAN: Copilul tău face şi el parte dintr-o generație de sacrificiu. 
Să fii mândră de asta! 


CARMEN: E copilul nostru! 


TRAIAN: Al tău, sigur. Al meu, naiba ştie, c-am fost multi prieteni 
acum cinşpe ani. Un copil defect, închis la balamuc, că atât ai 


BABA: 


fost capabilă sá nasti, nu merită. Dă banii!... Români, sunt 
mândru de voi! Care zicea, că bine zicea, că noi trebuie să fim 
puntea între unii şi alții? Ştie careva, mai bine ca românul, să 
împace şi varza, şi capra? Şi la nevoie ne facem şi frate cu 
dracu” ca să trecem puntea! Compatriotii mei, când s-o 
întoarce Împăratul o să-l rog să vorbească cu ăla de-l ştie, din 
Damasc, ca să vină la noi să-i dăm de lucru. Si-o să-i zic: 
Apolodoare, bagă, nenicá, un podet aici-şa! Sá-nnoptati bine! 


(TRAIAN iese numărând banii.) 


Scena 9 


IONEL stă pe scaun. BABA tricotează într-un fotoliu. 


Ce veste minunată! Ce-ti doreşti: fată sau băiat? În definitiv 
nu contează, sănătos să fie. Îi face tanti botoşei că acum vine 
iarna. Din lână roz o pereche, dar am să fac şi din lână bleu o 
pereche. Să fim pregătiți orice ar fi. 


(În cameră intră CARMEN. E gravidă. Duce în braţe câteva 
păpuşi.) 


CARMEN: Mi-am adus pápusile. Plángeau că le-am lăsat singure. 


BABA: 


Gata, gata, nu mai plángeti! la să vă culc eu pe voi. Pápusile 
mele sunt cuminţi, nu fac prostii. (Către BABÁ.) Eu o sá nasc 
tot o păpuşă? 


O să naşti un copil adevărat. Rotofei şi sănătos. 


CARMEN: O să facă pipi pe el? Păpuşile mele nu fac pipi pe ele. 


BABA: 


Copiii ţipă? 


Când îi doare burtica, când le e foame. Când le ies dintisorii. 


CARMEN: Asta înseamnă că plâng tot timpul. Copiii cresc mari? 


BABA: 


Nici nu-ţi dai seama când. 


CARMEN: Atunci am să nasc o păpuşă. Dar una care să zică mama. 


BABA: Ţi-ai luat medicamentele? 


CARMEN: V-am mai spus că medicamentele se iau dimineaţa. 
Pricepeti odată! Mă innebuniti de cap cu medicamentele 
astea! Luati-le voi! 


BABA: Gata, am înțeles. Nu trebuie să te enervezi. Unde e Traian? 
CARMEN: Habar n-am. lar începi? Ti-am mai zis că nu el e tatăl! 


BABA: Nu mai glumi cu chestia asta. Nici nu ştii cât de fericit l-ai 
făcut. 


CARMEN: Traian e fericit în general. Nu din cauza mea. 
BABA: Un copil e o mare bucurie pentru un bărbat. 
CARMEN: Nu e al lui! 
BABA: E în ograda lui, adică e al lui. 
CARMEN: Nu e al lui! Pricepe odată! Tatăl e... 

(IONEL se ridică de pe scaun.) 


BABA: Gata, gata, am înţeles. Mi-am adus aminte! Traian a plecat 
după țigări. 
(În apartament intră radios GOMEZ.) 


GOMEZ: Cazo rezolvato! Yo spunedad voi bazad Gomez. Prinderad 
el hoto! 

BABA: Asa de repede?! Doamne, ce bucurie! Si fotografiile? 

GOMEZ: Relatar istoria. Yo plecadad repordad el furto. Ajungead 
alla y de quien dádead? De uno batrano qui venidad por 
confesar furto de los fotografias. 


BABA: Moşul de alături?! Libidinosul! 


GOMEZ: Yo interogad scurto y duro. El mosho marturisidad todo. 
Todo! 


BABA: Lui i-am arătat fotografiile. S-a dat la mine, hodorogul, dar 1- 
am refuzat. Ce, am ajuns să mă culc cu toţi babalácii, cu toți 
ostenit11?! 


GOMEZ: Corecto! Tentativa de violacion y jafo con premeditaria! 
Yo el legad manos con catushes y aruncad in becio. 
BABA: Si fotografiile? 


GOMEZ: El ascunderad. Me, yo les recuperad manana. La 
perchezition yo gasidad... Ghicidad que? (Scoate din buzunar 
o scrisoare.) Una scrisora adresad la victima. El libidinoso 
recunscerad todo. 


BABA: Dá-o-ncoace! 

GOMEZ: Imposibile! E una proba la dosario. 

BABA: Dă-mi-o, te rog! 

GOMEZ: Aducead solamente vederemos yo rezolvad el cazo. 


(În apartament intră TRAIAN. Smulge scrisoarea din mâna 
lui GOMEZ.) 


TRAIAN: V-au dat extemporal la secţie? 


GOMEZ: Cumnado, per favor, dar el documento! No glumir con una 
proba del dosario. Per favor! Yo luad no permision. Trebuid 
restituir. No bagare me in beleas. No avansar me si el proba 
diparedad. Per favor! 


TRAIAN (citind scrisoarea): Uite, mamaie, uite! Scrie că n-ai fost 
niciodată tânără. Şi nici frumoasă. (Fluturá scrisoarea în fața 
BABEI.) Mai vrei o dată, mamaie? Sau eşti foarte bătrână? 


CARMEN: Încetează! Ai speriat păpuşile. Uite cum plâng. Voi nu 
auziti cum ţipă?! 


TRAIAN: Tipá în cap la tine! 
(CARMEN iese în fugă din apartament.) 
BABA: N-o mai chinui! O să te bată ăl de sus! 


TRAIAN: Nu cade fulgerul în bălării, mamaie! Mamaie! (Rupe 
scrisoarea în bucățele mici.) Mamaie! 


BABA: Nu-ţi mai bate joc! 
(BABA o urmează pe CARMEN.) 


TRAIAN: Ba îmi bat joc de cine vreau eu. Şi când vreau eu. (Cátre 
GOMEZ.) Or să te dea afară din poliţie, ca pe ultimul idiot. O 
să ajungi să baţi străzile aiurea. Va trebui să te apuci de altă 
meserie. Poate te faci peştele lui Mimi. 


GOMEZ: No vorbidad prostios. 


TRAIAN: O vinzi la clienţi, o aperi de golanii care vor s-o ia cu japca 
şi-ţi tragi cotă din bani. Să vezi atunci ce repede te 
căpătuieşti. 

GOMEZ: Mimi no facer una con asta. Yo credeamo que tu 
pricepedad la mujeres. 


TRAIAN: Serios? Bă, eu nu mă pricep la nimic, dar fac bani din 
orice. N-am şcoală înaltă, dar când deschid gura lumea se uită 
vrăjită la mine. Vând şi cumpăr orice şi pe oricine. Voi cu 
mine vă puneţi?! (Arătând către IONEL.) Uite la necăjitul 
ăsta. Se pricepe la o groază de lucruri, dar a ajuns şomer. ÎI 
întreţine nevastă-sa cu banii de pe delegaţii... Vai de capul 
vostru! Traian o să facă mare carieră. O să vedeţi voi! 


IONEL: Du-te dracului! 


TRAIAN: La el mă duc, noventa dos, că e mai puternic decât toți 
Dumnezeii voştri. Şi eu lucrez numai pentru cei puternici. 
Ascultati la mine ce vă spun! Lumea e condusă de cei ca 
mine. Bă, totul e o băşcălie. Neputincioşilor! 


(TRAIAN iese din apartament.) 


Scena 10 


IONEL si GOMEZ adună de pe jos bucăţelele rupte 
de scrisoare. MIMI stă întinsă pe pat. E gravidă. 


IONEL: Ti le lipesc eu la loc. 


GOMEZ: Yo punerad la loco in dosario. Una scrisora de amor e un 
documento?... Yo are una taina. Yo crescudad in una casa 
dei copilos. Nashico, yo esteram un copilo... 


IONEL: Retardat. 


GOMEZ: Este es el cuvinto! Uiteram todos tiempo. In casa, les otros 
me spunead que mia madre era una... 


IONEL: Curvă. 


GOMEZ: Auzerad questa vorbas, me urcare el sangre in capo y yo 
fugedad. Hoinăreamo con piatos, con gara, los policiacos 
prinderad me y ducead inapoios. Todo me copilaria esteram 
mucho frica del uniformas. 


IONEL: Dar te-ai făcut poliţist. 


GOMEZ: Hainos es gratuir, salario es salario. Y yo locuidad camino 
dei nefamilistos. Me, yo aveamo me casa y yo maritado. 

IONEL: O să ai şi un copil. 

GOMEZ: No rider de me. Posibile que yo este idioto, me no asha 


prosto. No este me. Mui bien que no este me, que el estera 
deshtepto. 


IONEL: De unde ştii că nu e al tău? 


GOMEZ: Yo spunedad te... Ouand yo eram mico, la casa dei copii, 
los baiatos much grande bateamos joco de me. 

IONEL: Te-au violat? 

GOMEZ: Por asta yo no este capabile... Íntelegead que yo vrea 


spunead? 


IONEL: Eşti impotent? 


GOMEZ: Come intelegead nashico todos! Yo doresco semanar me 
copilo con te. Yo vrea doar platir lui meditationes por estera 
mui deshtepto. Mui deshtepto! Íntelegead?... 


IONEL: Frate Gomez, până şi trecutul ţi-e românesc. 

GOMEZ: Yo, rumano, todo! Pot rugar ceva? 

IONEL: Spune. 

GOMEZ: No aflar Mimi de todos chestiones. Nostros secreto, si? 
IONEL: N-o să afle. 


GOMEZ: Gracias! Tu es un uomo buno. Yo y Mimi atasheramos 
mucho la tine. Mimi iubidad te. 


IONEL: Termină cu prostiile! 

(Se aud bătăi în uşa de la intrare.) 

IONEL: Cine-i? 

O VOCE: Doamna e acasă? 

IONEL: Nu. 

VOCEA: Nu i-a rămas ceva vopsea de ouă să mă-mprumute? 
IONEL: Ce vopsea? 

VOCEA: De ouă. Voi nu rositi ouă? 

IONEL: Paştele a trecut. 


VOCEA: Nu mai minți în postul mare, că e păcat! 


GOMEZ: Yo no mint! Yo pladidad meditaciones con me banos. Por 
me copilo ajungerar mui deshtepto con voi! 


(MIMI se ridică în capul oaselor țipând.) 
MIMI: Chemati salvarea! 


Scena 11 


În pat sunt în chinurile facerii CARMEN şi MIMI. 
TRAIAN, IONEL şi GOMEZ asistă speriaţi şi 
neputincioşi. 


GOMEZ: Se facear manana con venir la salvare. 
TRAIAN (către IONEL): Fă ceva! 
GOMEZ: El no dotar con scules. 


(În apartament intră LUCICA ţinându-se de burtă. Mai are 
un pic şi naşte.) 


LUCICA: Mi-am întrerupt delegația ca sá vin să nasc aici. (Cátre 
IONEL.) Ai putea să apreciezi. Ai chemat salvarea? 


IONEL: De mult. Dar n-a venit încă. Nu ştiu ce să fac. 
(LUCICA se aşază în pat lângă celelalte două femei.) 

LUCICA: Cheam-o pe profesoară! Babele se pricep la orice. 
(IONEL iese în fugă din apartament.) 


GOMEZ (către femei): Nostros puteramos este de foloso con ceva?... 
(Către TRAIAN.) No me responderad. 


TRAIAN: la şi bea! 

GOMEZ: Yo este in tiempo del servicio. No permision. 

TRAIAN: Îţi dau eu voie. 

GOMEZ: Tu no es in unifoma. 

TRAIAN: Adică nu ţi-e frică de mine? Bă, eu o să fiu şeful tău, al 
tuturor! 
(În apartament intră gáfáind BABA şi IONEL.) 

IONEL: A venit moaşa. 

BABA: Fetele mele!... (Abia mai respira.) Fetele mele! Hai, linistiti- 
vá! Respirati adânc. E tanti aici şi vă ajută. (Către bărbaţi.) 
Ce căutaţi aici? Afară! Mergeţi şi beti! Hai, afară! Duceti-vá 
şi îmbătaţi-vă până uitaţi de voi şi de tot! Vaya con Dios! (Cei 


trei bărbaţi părăsesc apartamentul.) Ce fac fetele mele? 
Nasc? (Se aşază într-un fotoliu.) Oare am să nasc şi eu? Mi se 
face rău... Se învârte casa cu mine. Mă răscoleşte în tot trupul. 
Fotografiile, unde sunt fotografiile?! Vreau să fiu tânără, să 
aflu durerile facerii! Dacă aveam acum fotografiile, aş fi 
născut şi eu... Ce chinuri sunt astea?... Ajutor! Nu mă lăsați sá 
mor! 


Scena 12 


ÎMPĂRATUL, TRAIAN, IONEL şi GOMEZ în jurul 
unui alambic, sub căpşunul cel mare. 


GOMEZ: Qui invendad asta maquina diabolica? 


TRAIAN: Eroul necunoscut. Trebuie că avea minte de român că la 
invenţii nu ne bate nimeni. Facem din rahat bici, una-două. 
Suntem tari, nenică! (Către ÎMPĂRAT.) Pleacă, mă, de-aici, şi 
nu te mai lăuda că mă calci pe nervi! 

GOMEZ: Con qui vorbidad? 


TRAIAN: Cu amărâtul ăsta. (Către ÎMPĂRAT) Pleacă şi nu má mai 
contrazice că-mi ies din fire! 


IONEL: Cine te-a enervat aşa? 


TRAIAN: Şi-o iau împărații ăştia în cap de n-am văzut! Uite-l cum 
trage cu urechea! 


IONEL: Nu e nimeni. 


TRAIAN: Sunteţi voi orbi. (Către ÎMPĂRAT.) Vrei tu sá le ştii pe 
toate! Gata, a-ntárcat bălaia, nu-ţi mai spun nimica! Cará-te! 


IONEL: Te certi de unul singur? 
TRAIAN: la de bea şi nu mai comenta! 
GOMEZ: Cumnado, como functionar? 


TRAIAN: Bagi putregai şi scoţi viață. Merge cu orice împuţiciune. Si 
cu căpşuni stricate. (Către ÎMPĂRAT.) Tu să taci, nu te mai 
da mare! Acum te pun să culegi, că uite cât au crescut de mari 
căpşunile, cât dovlecii. Hai, noroc! 


IONEL: Noroc! 
GOMEZ: Noroco, fratelos carnal! 


TRAIAN: Bă, poporul fără să aibă un tătuc nu poate trăi. lar tátucul 
nu trebuie să facă nimic, doar să fie simpatic. Ce ar trebui el 
să facă, dracu” ştie, îşi imaginează poporul. 


GOMEZ: Tu es mucho simpatico. 

TRAIAN: Credeti? 

(TRAIAN îl priveşte pe IONEL.) 

IONEL: Da. 

TRAIAN: Bă, nenică, arma fatală funcţionează! (Către ÎMPĂRAT.) 
Vezi c-am avut dreptate?! Şi fără să tai capete ca tine. Hai, ia- 


o din loc că nu-ţi dau nici un pahar! Nu mai cerşi, că e de 
pomană! Nu meriti! (Ráde.) Milogule! 


(GOMEZ ráde.) 


TRAIAN: la vezi! Noi putem sá rádem de el, cá e al nostru, dar dacá 
altii rád de el, ne supárám! 


GOMEZ: No conosco de qui vorbidad. 


TRAIAN: Dati-vá mai aproape sá n-audá ăsta! Ştiţi cum văd eu să fie 
Românica Mare?... Antică, modernă şi contemporană! (Către 
ÎMPĂRAT.) Bă, dar bágáret mai eşti! Lasă, că te dau eu şi pe 
tine pe mâna álora să te expulzeze! Să nu-mi zici mie el 
maximo, dacă n-o fac! 


(Prin tufişuri e agitaţie mare. Unii aleargă, alții se ascund. 
ÎMPĂRATUL o rupe la fugă.) 

TRAIAN: Beti, beti, căci voi sunteţi protejatii mei!... Anul ăsta 
băiatul meu ar fi trebuit să meargă la liceu, dacă nu se năştea 


defect. As fi putut sá má-mbát şi eu, ca tata, cu un motiv. Asa 
că vá spun vouă, hai sá bem fără rost! Bă, în rahat dacă stai e 
murdar, dar e cáldut. 


BABA: 


Scena 13 


BABA moţăie în fotoliu. Din când în când deschide 
ochii. În pat, sub cearsaf, e o continuă mişcare. 


N-am avut parte să am un copil al meu. Traian n-a putut să 
facă minuni. Şi de don Fernandez n-am reuşit să dau. Bine 
măcar că mă bucur de copiii altora. Am grijă de ei, le păzesc 
somnul... (BABA afipeste la loc. Din pat, de sub cearşaf, 
coboară de-a buşilea şase copilaşi care seamănă cu TRAIAN, 
IONEL, GOMEZ, CARMEN, LUCICA şi MIMI. Copiii se 
joacă prin cameră, se bat pe jucării. Băieţii hárjonesc 
fetiţele. Gălăgia iscată o trezeşte pe BABA.) Ce-i gálágia 
asta?! La ora asta voi nu dormiti?! Acum se face dimineaţă. 
Fuga în pat! Fuga, că vă spun părinţilor că nu sunteţi cuminţi! 
(Copiii se catárá în pat şi se ascund sub cearşaf.) 
Năzdrăvanilor! La culcare! Bravo! Ascundeti-vá de mamaia. 
(Sub cearsaf copiii continuă sá se agite.) Mamaia nu se mai 
joacă de-a v-aţi ascunselea că e bătrână şi ostenită. Potoliti- 
vă! Vă ţineţi de şotii? Smecheri mici ce sunteţi! la să vedem 
noi cine-i poznaşul? (BABA ridică cearsaful si se bagă în pat. 
În usa de la intrare se aud bătăi repetate. De sub cearsaf 
MIMI, GOMEZ, LUCICA, IONEL, CARMEN, TRAIAN şi 
BABA se ridică în capul oaselor ascultând bătăile din usa.) 
Cine e? 


O VOCE: Aveţi o telegramă. A murit moşul, libidinosul. A murit în 


puşcărie. 


(Tes cu toții, în fugă, din apartament.) 


Scena 14 


În apartamentul gol intră beti critá TRAIAN, IONEL 
şi GOMEZ care este îmbrăcat în civil. 


IONEL: Nu mai e nimeni? 


TRAIAN: Unde-i baba aia în călduri? Să ne vadă c-am ascultat-o şi 
ne-am îmbătat. 


IONEL: Pregăteşte parastasul de şapte ani pentru moşul. 
GOMEZ: Por el libidinoso. Yo arestad lui. 


TRAIAN: Las” că şi ăsta s-a eliberat mai devreme. Un tâmpit! Eu îi 
dau doi poli s-o curețe pe babă de bani şi el îi fură fotogra- 
fiile! Şi-apoi se şi autodenuntá! Nu mai poţi avea încredere în 
nimeni! 


IONEL (către TRAIAN): Unde-i nevastá-ta? 


TRAIAN: A fugit! Se amăgeşte că acum are un copil sănătos. 
Românul e defect din naştere, chiar dacă e cu minţile la el. Se 
naşte el pribeag în propria-i țară, darămite printre străini. Ce- 
şi închipuie, că se poate ascunde de mine?! O găsesc şi-n 
gaură de şarpe! De ce mă întrebi de ea? Ce, eu te întreb de 
nevastă-ta? 


IONEL: Trebuie să vină din delegație. 


TRAIAN: Mare tăntălău esti! Don Cristobal e şi mai mulţumit acum. 
I-am avansat două fătuci proaspăt venite. Verificate! Ce 
talentate secretare dă natia noastră! (Către GOMEZ.) Şi tie ți- 
am deschis capul. Ati putea să-mi mulțumiți. Te-au dat afară 
până la urmă. (Către IONEL.) Eu le-am spus şefilor lui că s-a 
încurcat c-o bagaboandá emigrantă. (Către GOMEZ.) Ce faţă 
ai! Îţi stă mai bine în civil, pari mai puţin prost. 


GOMEZ: Y Mimi me spunedad que me sta mui bien. Todo me vida 
me frica des uomos in uniforma. Începudad este fiica de me. 


TRAIAN (către GOMEZ): O să-ți fie şi mai frică de mine. Bea! 


GOMEZ: No, por que imediato luminar. Primir una scrisora de 
Mimi. Yo no arátar te! 


TRAIAN: Ti-am zis eu c-o sá te lase cu buza umflatá?! 

GOMEZ: Mimi lucredad de noche. Oundo luminar, yo telefonar ela. 

TRAIAN: Auzi, Mimi are serviciu de noapte! Schimbul trei? Si ce 
muncá presteazá Mimi, má rog? 

GOMEZ (mándru): Es educacionista la una gradinita dei copii. 

TRAIAN: Grádinitá?! Noaptea?! 

GOMEZ: Facear una grădinița speciale por copiii de los... 

IONEL: Pentru copiii curvelor. Seara, îşi duc copiii la grădiniţă şi 
apoi merg după clienți. Dimineaţa se întorc, îşi iau copiii şi 
pleacă la casele lor. Ai înţeles? Mimi e educatoare la copiii 
curvelor. 


TRAIAN: Credeţi că vă bateti joc de mine? Bă, eu v-am dat în 
primire la Jandarmeria! Îmi spuneţi mie prostii că aia e acolo, 
că aia e dincolo?! Le-au umflat pe toate şi le-au trimis 
ramburs în țară. Uite-aşa fácurám economii la salarii şi mi se 
mai umflă buzunarul! Vin alți fraieri la rând. Pe voi v-a 
scăpat alambicul. 


GOMEZ: Mimi es educacionista! 

TRAIAN: V-aţi găsit cu cine să vă puneţi! Cu mine?! Bă, voi ştiţi că 
azi sunt alegeri? Aflaţi că eu mă duc la vot. Să mă votez. Un 
vot în plus nu strică. Dacă câştig, am să-mi bat joc de-o tará- 
ntreagă! Sunt pregătit. Am toate calitățile lipsă ca să ajung 
mare. 

IONEL: Eşti suficient de ticălos? 

TRAIAN: Sunt! 

IONEL: Eşti o canalie? 


TRAIAN: Desávarsitá! 


IONEL: Eşti o javrá de om? 
TRAIAN: Javra javrelor! 
IONEL: Atunci ai sá reusesti. O sá ajungi mare. 


TRAIAN: Si-o sá vá promit totul şi-o sá fac nimic. Băşcălie! 
Băşcălie, asta meritati! 


GOMEZ (către TRAIAN): Hai, mergeramos! Lasar nashico, que 
nostros stăteramos todo la noche per lui capo! Hai, don 
Traian! 


TRAIAN: Mai bem un păhărel şi pe urmă plecăm. 
GOMEZ: Ultimo, promez? 


TRAIAN: Ce mult vá plac vouá promisiunile! Bá, vorba mea e 
chitantá! Noroc! 


IONEL: Ín cinstea bárbatilor maturi! 

GOMEZ: A taticos! 

TRAIAN: A canaliilor! Si-o să-mi bat joc de-o tará-ntreagá! 
(Cei trei ciocnesc paharele şi le dau peste cap.) 

GOMEZ: Mergeramos! 

TRAIAN: Înc-un pahar! 

GOMEZ: Tu promez que es ultimo! 


TRAIAN: Sá vá explic cum e cu promisiunile astea. Fiecare om are 
dreptul sá bea un pahar. Un om care bea un pahar devine alt 
om. Deci acel alt om poate bea si el un pahar... 


GOMEZ: Que fara dei uomeni cumsecados noi estem! Hai, 
cumnado, hai! Lasar nashico con lui gánduries. 


TRAIAN: Si va deveni un alt om care la rándul lui are dreptul sá... 
Báscálie, Románie! 
(GOMEZ şi TRAIAN ies din apartament. IONEL se întinde pe 
pat.) 


IONEL: Eu tac şi ascult. Si ei varsă tot puroiul, toată fierea, toate 
lacrimile. Se descarcă împovărându-mă pe mine. Despre mine 
ştie cineva cu adevărat ce mă apasă, ce-mi doresc, ce visez? 
O să vă spun dimineaţa, pe îndelete, la o cafea. 


(IONEL se cuibăreşte ca pentru somn. În cameră intră MIMI 
şi se aşază pe marginea patului. Mángáie fruntea lui 
IONEL.) 


MIMI: Hai, copile, scoală că a venit mămica ta să te ia acasă. Să te 
găsească dimineaţa în patul tău. (IONEL ia mâinile lui MIMI 
şi-şi acoperă ochii şi urechile.) Hai, băiete, că mămica e 
grăbită, şi-a lăsat rând la ambasadă. Dacă îi dă viză de muncă 
plecați la cules de căpşuni. Hai, cá-ti spun şi mâine seară 
poveşti cu împărați şi grădini fermecate. 


(Scena intră în întuneric. Se luminează cápsunul imperial 

lângă care este înălțată o columná din ládite. În vârful 
columnei stă cocoțat şi bea TRAIAN. Toate celelalte 
personaje vin şi urcă pe columnă impietrind în poziții ce 
amintesc de scene de la cules sau de la logodna lui GOMEZ 
cu MIMI.) 


CORTINA 


